
EVOLUŢII PERICULOASE LA GRANIŢA ESTICĂ A UE.
UCRAINA ÎN FLĂCĂRI

La puţin peste trei luni de la izbucnirea protestelor pro-europene de la Kiev, Ucraina a ajuns în pragul războiului, denunţând o invazie rusă în Crimeea. De cealaltă parte, Moscova susţine că va face totul pentru a apăra ruşii din Ucraina. Viktor Ianukovici, de la al cărui refuz de a semna un acord de asociere şi liber-schimb cu UE au pornit protestele, a fost demis şi a plecat din ţară refugiindu-se în Rusia. Iulia Timoşenko a fost eliberată din închisoare, iar legea în baza căreia a fost condamnată, în 2011, la şapte ani de detenţie, nu mai există.  

În partea de vest a Ucrainei, zeci de statui ale lui Lenin au fost decapitate de protestatari. Pe de altă parte, e activ Sectorul de dreapta care, potrivit Publika, este o coaliţie de organizaţii politice şi paramilitare înfiinţată la sfârşitul lunii noiembrie 2013 ca urmare a protestelor din Piaţa Maidan de la Kiev.  
În partea de Vest a Ucrainei a fost arborat drapelul rus. Autorităţile Crimeei au transmis Moscovei o cerere de ajutor umanitar, pe care Vladimir Putin a trimis-o spre analiză guvernului rus. Premierul Crimeei, Serghei Aksionov, i-a solicitat preşedintelui Rusiei, Vladimir Putin, să restabilească "pacea şi calmul"
 în zonă. Preşedintele Parlamentului Crimeei, Vladimir Konstantinov, a declarat că autorităţile din Crimeea nu se supun actualului guvern de la Kiev. "Acest pământ aparţine ruşilor, vă rugăm să nu uitaţi acest lucru. E vorba de o istorie de mii de ani. Popoarele rus şi ucrainean aparţin lumii ruse"
.
Preşedintele Statelor Unite, Barack Obama, a avertizat Rusia că o intervenţie militară în Ucraina va avea “costuri”, fiind “profund destabilizatoare”
 pentru regiune. Replica Rusă nu s-a lăsat aşteptată. “Preşedintele SUA, Barack Obama, a depăşit o linie roşie şi a umilit poporul rus declarând (…) că o intervenţie militară în Ucraina ar genera costuri”
 a declarat Iuri Vorobev, vicepreşedintele Consiliului Federaţiei Ruse.
Într-o discuţie telefonică purtată între preşedinţii rus şi american, Barack Obama a afirmat că Washingtonul “recunoaşte legăturile istorice şi culturale solide dintre Rusia şi Ucraina", insistând asupra lansării unui dialog între părţi "cu o asistenţă internaţională, dacă se impune". Pe de altă parte, preşedintele american a precizat că “mişcările de trupe ruse în Ucraina” sunt o "încălcare clară a suveranităţii şi integrităţii teritoriale a Ucrainei, ceea ce este o abatere de la legislaţia internaţională" iar “continuarea încălcării suveranităţii şi integrităţii teritoriale a Ucrainei de către Rusia va avea consecinţe negative asupra locului Rusiei în comunitatea internaţională". Preşedintele rus Vladimir Putin a afirmat că Rusia îşi rezervă dreptul de a "proteja interesele sale şi populaţia rusofonă" în caz de "violenţe" în estul Ucrainei şi în Crimeea. Liderul de la Kremlin a subliniat “ameninţarea reală care există la adresa vieţii şi sănătăţii cetăţenilor ruşi din teritoriul Ucrainei" dar şi "faptele infracţionale ale ultranaţionaliştilor sprijiniţi de actuala autoritate de la Kiev”
.
 Duma de Stat din Rusia - Camera Inferioară a Parlamentului de la Moscova, i-a cerut preşedintelui Vladimir Putin să adopte măsuri pentru protejarea locuitorilor regiunii autonome Crimeea „prin toate mijloacele"
. Parlamentul de la Moscova l-a autorizat pe Vladimir Putin să folosească şi forţa armată, în acest sens. Soldaţi ruşi în echipament de luptă aparţinând unităţilor Flotei ruse din Marea Neagră, dotaţi cu căşti şi veste antiglonţ, au preluat controlul aeroportului militar de la Sevastopol, în proximitatea căruia transportoare blindate au stabilit un perimetru de securitate. Surse militare explică această desfăşurare de trupe pe aeroportul Belbek prin necesitatea de a împiedica aterizarea unor „trupe combatante”
. Aeroportul din Simferopol a fost înconjurat de oameni înarmaţi aparţinând brigăzilor de autoapărare proruse. 
Leonid Kravciuk primul preşedinte al Ucrainei post-sovietice a precizat: „Înţelegând că fără Ucraina nu va fi capabilă să-şi ocupe locul în arena europeană şi nici să creeze o nouă structură puternică, în stare să contrabalanseze Statele Unite şi pe alţii, Moscova a luat decizia strategică să menţină Ucraina în îmbrăţişarea ei”
.

Fostul ambasador american la Kiev, Steven Pifer, are o opinie asemănătoare: „Problema este că în această chestiune ruşii au o motivaţie foarte puternică. E o chestiune foarte importantă pentru preşedintele rus Vladimir Putin. El vrea să edifice o sferă de influenţă în spaţiul post-sovietic, mai ales prin Uniunea Vamală. Dacă Ucraina se mişcă spre UE, în sfera rusească apare o mare gaură. Pentru Putin problema este importantă şi pe planul politicii interne: a readuce aproape Ucraina este o idee populară în Rusia, a pierde Ucraina ar fi o evoluţie nepopulară printre ruşi”
. 

Rusia şi Crimeea - legături istorice şi diferende cu Kievul


Noul punct fierbinte în criza din Ucraina, Peninsula Crimeea, reprezintă un centru al intereselor strategice ale Rusiei care şi-a asigurat influenţa asupra Caucazului şi vestului Europei prin flota Mării Negre şi baza militară de la Sevastopol. Republică autonomă în cadrul Ucrainei, Crimeea este situată în sudul ţării, între Marea Neagră şi Marea Azov, fiind separată de Rusia la est prin strâmtoarea Kerci. Anexată de Imperiul rus în 1783, în timpul domniei împărătesei Ecaterina cea Mare, Crimeea a rămas în componenţa Rusiei până în 1954 când a fost transferată Ucrainei de liderul sovietic Nikita Hruşciov. Etnicii ruşi sunt majoritari în Crimeea, în timp ce ucrainenii reprezintă un sfert din populaţie, iar tătarii musulmani aproximativ 12%. Teritoriul a fost un centru al ambiţiilor imperiale rivale încă din secolul al XIX-lea, ceea ce a provocat Războiul Crimeei, când Marea Britanie şi Franţa au trimis trupe în peninsulă pentru a stopa extinderea influenţei Rusiei în Balcani. 
Având statut de republică autonomă în cadrul Rusiei după Revoluţia bolşevică, Crimeea a fost ocupată de nazişti la începutul anilor 1940. Ulterior, tătarii din Crimeea au fost acuzaţi de colaboraţionism de către Stalin şi deportaţi în masă în Asia Centrală şi Siberia, în 1944. După destrămarea Uniunii Sovietice, un sfert de milion de tătari s-au întors în peninsulă într-un moment în care Ucraina se confrunta cu o rată crescută a şomajului, iar condiţiile de viaţă erau precare. Reîntoarcerea tătarilor a provocat tensiuni şi proteste legate de retrocedarea proprietăţilor, tema fiind în continuare un motiv de disensiuni în Crimeea. Pe de altă parte, după ce Ucraina şi-a declarat independenţa, politicienii reprezentând comunitatea rusă din Crimeea au urmărit desprinderea de sub autoritatea Kievului şi au consolidat legăturile cu Rusia. Pentru a pune capăt tendinţelor separatiste, Kievul a prevăzut pentru Crimeea, în 1996, în Constituţie, statutul de republică autonomă. Astfel, Crimeea are propriul Parlament şi Guvern.
Prezenţa Flotei ruse la Sevastopol a reprezentant un motiv de tensiune între Moscova şi Kiev. Astfel, în 2008, Ucraina - condusă, în epocă, de preşedintele Viktor Iuşcenko - i-a cerut Rusiei să nu folosească flota rusă de la Marea Neagră în conflictul din Georgia. Un alt episod tensionat a fost legat de acordul privind staţionarea flotei la Sevastopol. Kievul şi Moscova au semnat un acord care prevedea că flota rusă va rămâne în portul Sevastopol din Ucraina până în 2017. După câştigarea alegerilor prezidenţiale de către Viktor Ianukovici, în 2010, Ucraina a acceptat extinderea acordului cu 25 de ani peste termenul iniţial - primind, în schimb, gaz mai ieftin. Ulterior, disputele au vizat dorinţa Kievului de a adera la NATO - proiect  eşuat. În 2006, etnicii ruşi au ieşit în stradă pentru a stopa pregătirile vizând exerciţii militare navale NATO în proximitatea Crimeei. O altă dispută a fost legată, la sfârşitul anului 2003, de strâmtoarea Kerci. Tensiunile s-au amplificat între Moscova şi Kiev după ce Rusia a început construirea unui dig de la peninsula rusă Taman până în apropiere de insula ucraineană Tuzla din strâmtoarea Kerci. Tuzla este de importanţă strategică, permiţând controlul navigaţiei în strâmtoarea Kerci care leagă Marea Neagră de Marea Azov.

Potrivit RFI, Crimeea şi Rusia au interese comune legate de prezenţa flotei Mării Negre la Sevastopol - unde contingentul rus se ridică la 10.000 de militari. Această situaţie îi permite Rusiei să-şi menţină influenţa asupra Ucrainei şi a Caucazului şi, pe de altă parte, îi asigură accesul la Marea Mediterană. Pe de altă parte, flota este "plămânul economic, social şi cultural”
 al Sevastopolului, motiv pentru care prezenţa rusă este susţinută de locuitorii Crimeei.

Ucraina, în pragul scindării

 
În sud-estul Ucrainei s-a înfiinţat Frontul ucrainean cu scopul de a împiedica trecerea regiunii sub controlul Ucrainei occidentale a anunţat Vladimir Alexeev, deputat al Consiliului regional din Harkov, precizând că oraşele Harkov, Dnepropetrovsk, Luhansk, Donetk, Odesa, Nikolaev, Herson şi Crimeea vor fi în spatele liniei de apărare. Organizaţia non-guvernamentală „Comitetul de coordonare Sevastopol” a formulat o declaraţie s-a referit la o posibilă separare a republicii autonome de Ucraina în condiţiile unei „lovituri de stat”
 la Kiev. Săptămânalul ucrainean Dserkalo Tyschnja a amintit despre conflictul din Georgia din 2008 şi avertizat asupra posibilei separări a Crimeeii de Ucraina.

Rada Supremă a Republicii autonome Crimeea a susţinut, în noiembrie 2013, decizia guvernului ucrainean din epocă de a stopa procesul de semnare a Acordului de Asociere cu Uniunea Europeană. Documentul a fost votat de deputaţii din partidele „Regiunile Crimeei”, „Soiuz”,  „Russkoe Edinstvo” şi Partidul Comunist din Ucraina. Împotriva deciziei guvernului ucrainean din acel moment  s-au pronunţat doar deputaţii din „Kurultai-Rukh” - reprezentanţii tătarilor din Crimeea. În documentul aprobat, deputaţii au condamnat „acţiunile distructive” ale „Svoboda”, „Batkivşina” şi „UDAR” care „cresc artificial isteria în jurul Acordului de Asociere dintre Ucraina şi Uniunea Europeană şi recurg la politici de şantaj care duc la divizarea societăţii, destabilizează situaţia social-politică din ţară”. Rada Supremă din Crimeea a mai decis să „consolideze relaţiile cu regiunile Federaţiei Ruse şi cu alte state prin încheierea şi realizarea unor acorduri reciproc avantajoase în domeniile economiei, ştiinţei, educaţiei, protecţiei mediului, sferei social-culturale”
.
“Dacă vrei pace, pregăteşte-te de război“
 a afirmat deputatul Vladimir Alexeev, care consideră că autorităţile ar trebui să utilizeze forţa pentru restabilirea ordinii şi evitarea unui război civil. “Dacă Ucraina occidentală distruge ţara, vom lua măsuri“ a afirmat deputatul, care consideră că soluţia este federalizarea. “Avem o mentalitate diferită de cea a Ucrainei occidentale şi, dacă vom continua să trăim împreună, va fi în cadrul unei federaţii. Pentru început, ea ar putea fi una economica. Atât estul cât şi sudul hrănesc restul ţării. Noi dispunem de principalele forţe de producţie.
” 

 Dincolo de declaraţiile ce conţin fermitate diplomatică, pare să transpară faptul că Occidentul îşi concentrează eforturile pentru păstrarea integrităţii teritoriale a Ucrainei continentale, manifestând precauţie în privinţa Peninsulei Crimeea. „Este probabil cea mai periculoasă situaţie în care s-a aflat Europa după invazia sovietică din Cehoslovacia, din 1968. Realist vorbind, trebuie să presupunem că Peninsula Crimeea se află în mâinile Rusiei. Provocarea este acum să descurajăm Rusia să preia şi estul Ucrainei, vorbitor de rusă”
 a declarat, sub protecţia anonimatului, un oficial occidental.
Scindarea Ucrainei a fost considerată de Russia Today ca fiind cea mai probabilă soluţie, mai ales după decizia luată la Harkov de Adunarea reprezentanţilor consiliilor locale din sud-estul Ucrainei: “Noi, autorităţile locale de la toate nivelele, Consiliul Suprem al Republicii Autonome Crimeea, din regiunea Sevastopol, am decis să ne asumăm responsabilităţile în vederea instituirii ordinii instituţionale şi a drepturilor cetăţenilor asupra propriului lor teritoriu (…) ne-am adunat aici peste 3477 de reprezentanţi ai puterilor locale din sud-estul Ucrainei nu pentru a separa ţara, ci pentru a o salva”
.
A fost transmisă harta posibilei secesiuni. Regiunile din sud-est ar forma o nouă entitate având aproximativ jumătate din totalul populaţiei actualei Ucraine. În această zonă se află baza industrială ucraineană şi importata bază militară rusă din Crimeea. 

Autorităţile din Crimeea şi de la Kiev fac declaraţii conflictuale


Schimbul de declaraţii dintre autorităţile de la Kiev şi cele din Crimeea autonomă au datele necesare prefaţării unui conflict. 

Declaraţie a legislativului republicii autonome Crimeea:

“Locuitori din Crimeea! În urma preluării în mod ilegal a puterii în Ucraina de către naţionalişti radicali sprijiniţi de bande înarmate, pacea şi liniştea au dispărut în Crimeea. Victimele omeneşti, confruntările din faţa sediului parlamentului sunt o consecinţă a extremismului politic şi a violenţei care au cuprins Ucraina...Conform principiilor fundamentale ale democraţiei, Comitetul general al parlamentului din Crimeea consideră că (...) numai organizarea unui referendum privind statutul republicii şi extinderea puterilor sale va permite locuitorilor săi să decidă viitorul autonomiei fără nicio presiune din exterior”
.
În replică, după ocuparea celor două aeroporturi din Crimeea de forţe ruse, Arsen Avakov, ministrul ucrainean de Interne, a declarat: „Consider că ceea ce s-a petrecut reprezintă o ocupare armată şi o ocupare care violează acordurile şi reglementările internaţionale”
. 
Premierul interimar ucrainean, Arseni Iaţeniuk, i-a cerut Rusiei să-şi retragă trupele de pe teritoriul Ucrainei. "E o alertă roşie. (…) Îi cerem preşedintelui Vladimir Putin să retragă trupele din Ucraina". Ucraina intenţionează să se apere de "agresiunea"
 rusă, dar are nevoie de susţinere din partea altor ţări a afirmat ambasadorul ucrainean la ONU, Iuri Sergheiev.
În replică, parcă, amiralul Denis Berezovski, comandantul Forţelor Navale ucrainene, numit în funcţie de preşedintele interimar ucrainean Oleksandr Turcinov, a anunţat că se supune ordinelor autorităţilor din Crimeea. "Promit supunere locuitorilor Republicii autonome Crimeea (...). Promit să mă supun ordinelor comandamentului suprem al Republicii autonome Crimeea", a declarat amiralul. Premierul Crimeei, Serghei Aksionov, a salutat gestul amiralului, numindu-l "eveniment istoric". "Amiralul Berezovski se plasează, astfel, sub ordinele autorităţilor legitime ale Peninsulei Crimeea"
.
Ministrul interimar de Interne de la Kiev, Arsen Avakov, a decis desfiinţarea unităţilor speciale antirevoltă Berkut. “Berkut nu mai există”
 a precizat Arsen Avakov. Anterior, câţiva deputaţi ucraineni din cadrul formaţiunii Svoboda propuseseră desfiinţarea acestor forţe speciale.
În replică, Moscova a anunţat că le oferă paşapoarte ruse agenţilor unităţii ucrainene Berkut, desfiinţată de autorităţile de la Kiev. Documentele sunt oferite la Simferopol. "Consulatul rus din Simferopol a primit sarcina de a lua toate măsurile necesare pentru a începe să ofere cât mai curând paşapoarte ruse agenţilor unităţii Berkut"
 a transmis Ministerul rus de Externe.

Oscilarea între Vest şi Est a fost dureroasă şi dăunătoare pentru Ucraina de la cucerirea independenţei a precizat Samuel Charap - expert la Washington în problemele spaţiului rusesc - în Foreign Policy. O soluţie pe termen lung pentru Ucraina poate fi identificată doar împreună de Occident şi Rusia. „Nu va fi deloc uşor, dar alternativa este o criză ucraineană fără sfârşit”
.

Rusia consideră intervenţia în Crimeea de tip umanitar

Memento 

În vara anului 2013, a existat o propunere care a inflamant spiritele în Crimeea. Unul dintre partidele parlamentare de opoziţie din Ucraina - ultranaţionalistul „Svoboda” - a susţinut transformarea Republicii autonome Crimeea într-o regiune numită Tavria, cu capitala la Sevastopol. „”Svoboda” susţine organizarea unui referendum naţional la care să fie pusă problema anulării statutului de autonomie pentru peninsula Crimeea. Acesta trebuie să devină a 27-a regiune din Ucraina, iar oraşul cu statut special Sevastopol trebuie să devină oraşul administrativ al regiunii. Referendumul face parte din programul nostru şi vom insista ca acesta să aibă loc” a declarat deputatul partidului „Svoboda”, Igor Şvaika. Potrivit iniţiatorilor plebiscitului, Crimeea este „o pepinieră a dispoziţiilor anti-ucrainene”
. 

Locuitorii rusofoni din Crimeea au reacţionat ferm. Preşedintele Consiliului de Miniştri al Autonomiei, Anatolii Moghilev, membru al Partidului Regiunilor, a catalogat propunerea celor de la „Svoboda” drept o „aberaţie care urmăreşte destabilizarea situaţiei social-politice din peninsulă”. „Asemenea porniri vorbesc despre lipsa de imaginaţie politică. Crimeea este o parte integrantă a Ucrainei, iar statutul de autonomie demonstrează importanţa specială a acestei regiuni, un centru geostrategic important pentru ţara noastră şi pentru întregul bazin al Mării Negre”
 a precizat Anatolii Moghilev, referindu-se la declaraţiile lui Igor Şvaika. 

De la începutul anului 2014, peste 675.000 de ucraineni au plecat în Rusia, cauza fiind protestele din Ucraina. Estimările au fost înaintate de agenţia de frontieră a Rusiei. „Agenţia de frontieră transmite că majoritatea refugiaţilor s-au aşezat temporar în oraşe de graniţă precum Belgorod, Rostov, Briansk şi Kursk, precum şi în Krasnodar”
. 
Rata migraţiei dinspre Ucraina a sporit în Rusia cu 53%, creşterea fiind de 71% în ceea ce priveşte regiunea Kursk. Sunt semnele unei „catastrofe umanitare care pândeşte” a transmis agenţia de frontieră, fără a specifica însă care este termenul de comparaţie faţă de care s-au înregistrat aceste creşteri. „Oamenii se tem pentru soarta celor apropiaţi şi cer nu doar protecţie, ci şi ajutor pentru a-şi obţine cât mai repede cetăţenia rusă”
 a declarat Valentina Kazakova, directorul departamentului pentru cetăţenie din cadrul Agenţiei de migraţie. Toate aceste date, indicând un exod al ucrainenilor în Rusia de teama unor violenţe maximale, sunt de natură să prefaţeze justificativ intervenţia militară umanitară a Moscovei în Crimeea, folosindu-se binecunoscutul precedent invocat de Bertrand Kouschner pentru operaţiunea militară din Kosovo. 
La începtul anului 2014, Raportul Consiliului Europei privind evaluarea modului în care Kievul îşi îndeplinea angajamentele luate prin semnarea Cartei europene a limbilor regionale sau minoritare evidenţia faptul că Ucraina este deficitară în acest sens. Parlamentul Ucrainei a accentuat această carenţă suibliniată de Consiliului Europei. Rada Supremă de la Kiev a abolit legea privind politica lingvistică a Ucrainei, în temeiul căreia limba rusă avea statut de limbă regională în zonele unde vorbitorii de rusă depăşeau 10% din populaţie. În fapt, este vorba de 13 din cele 27 de subdiviziuni administrative ale Ucrainei. Demersul este un element suplimentar în susţinerea ideii de necesitate a intervenţiei umanitare ruse la solicitarea autorităţilor locale din Crimeea. La nivel convenţional, diplomaţia rusă a replicat printr-un comunicat în care „OSCE este invitat să condamne în modul cel mai ferm intensificarea tendinţelor naţionaliste şi neofasciste în vestul Ucrainei, precum şi chemarea naţionaliştilor în favoarea interzicerii limbii ruse, de transformare a populaţiei de origine rusă în apatrizi, pentru limitarea libertăţii de expresie şi la desfiinţarea partidelor politice indezirabile”
.

Conform unei declaraţii făcute de Valentina Matvienko, preşedinta Camerei superioare a Parlamentului de la Moscova, autorizarea unei intervenţii militare în Ucraina „până la normalizarea situaţiei socio-politice din ţară” presupune trimiterea în zonă a unui contingent limitat de trupe pentru a proteja baza flotei ruse a Mării Negre şi cetăţenii ruşi din Crimeea, răspunzându-se, astfel, solicitării de asistenţă sosită din partea autorităţilor Republicii autonome Crimeea. “Deputaţii îi cer preşedintelui Putin să ia măsuri pentru stabilizarea situaţiei şi pentru protejarea populaţiei de situaţia arbitrară şi de violenţele din Crimeea” a declarat Serghei Narîşkin, preşedintele Dumei de Stat. “Am aflat cu îngrijorare că există tentative ale unor grupuri armate de a pătrunde în diferite instituţii, în special de a lua cu asalt sediul Ministerului de Interne din Crimeea”
 a subliniat oficialul rus. 

Tensiuni şi mişcări de forţă periculoase pentru întreaga regiune 

Premierul Crimeei, Serghei Askenov, a declarat că deţine controlul total al  unităţilor militare, poliţiei, serviciului naţional de securitate şi unităţilor de grăniceri care vor executa doar ordinele date de el, nicidecum de autorităţile de la Kiev. A adăugat că orice ofiţer din liniile de comandă, care nu este de acord cu acest lucru este liber să demisioneze. 
Reacţia Kievului a fost de a pune armata în stare de alarmă de nivel ridicat, fără să fie foarte clar dacă au început sau nu să fie deplasate contingente de trupe. Situaţia pare în acord cu atitudinea premierului interimar ucrainean Arsenii Iatsenciuk, care, chiar dacă a confirmat punerii în stare de alertă a armatei ucrainene, a precizat că nu se lasă “târât într-un conflict militar de provocările ruseşti în regiunea Crimeea”
. 
Problema Kievului este că la nivelul armatei ucrainene sunt divergenţe. În rândul ofiţerilor există o stare de spirit contradictorie în urma unei ştiri cu implicaţii majore - respectiv, mobilizarea rezerviştilor. Divergenţele puternice din interiorul armatei se confirmă şi prin faptul că nava amiral a flotei ucrainiene, fregata Hatman Sahaidacnîi, a refuzat să mai urmeze ordinele conducerii de la Kiev, alegând să se arboreze drapelul de luptă al Federaţiei Ruse la întoarcerea dintr-o misiune NATO din Golful Aden. Situaţia s-a tensionat suplimentar după ce - potrivit Kiev Times - Arsenii Iaţeniuk, premierul ucrainean, i-a cerut omologului său turc, Recep Tayyip Erdogan, să nu permită accesul navei prin Bosfor.  
Surse militare citate de DEBKAfile au precizat că transportatoarele de trupe gigant ale forţelor aeriene ruse precum şi unităţi ale forţelor de reacţie rapidă au fost puse în stare de alertă la baza de la Rostov pe Don, la est de oraşul Doneţk, în partea de sud-est a Ucrainei rusfone. Au fost semnalate mişcări de trupe în zona Belgorod, un oraş rus situat la 40 km de frontiera cu Ucraina şi la nord de Harkov. La Simferopol, capitala Crimeei, s-au format „unităţi armate populare pentru protecţia bunurilor naţionale”
. The Wall Street Journal a prezentat imagini cu un punct de înscriere pentru cetăţenii care vor să se înroleze în miliţiile populare. 
Nava rusă Nikolai Filcenkov, cu cel puţin 200 de militari la bord, este staţionată în largul Peninsulei Crimeea. Nava a livrat, totodată, zece transportoare blindate BTR-80. În Crimeea au fost trimise şi elicoptere. Astfel, flota Mării Negre - eşalon operaţional-strategic al Flotei Maritime Militare Ruse - staţionata la Sevastopol, include infanterie, artilerie şi batalioane de apărare aeriană. Potrivit Russia Today, pe străzile din Sevastopol - atât în centru cât şi la periferia oraşului - sunt tancuri care aparţin armatei ruse. Aproximativ 26.000 de militari ruşi sunt staţionaţi la Sevastopol. Agentia Interfax Ucraina a precizat că mai multe obstacole antitanc au fost amplasate lângă autostrada Yalta din Sevastopol. 
Un oficial guvernamental rus a declarat, sub protecţia anonimatului, pentru Financial Times, că Rusia este dispusă să procedeze ca în Georgia. "În cazul în care Ucraina se destramă (…) ei vor pierde Crimeea în primul rând pentru că noi mergem acolo si vom proteja zona, la fel cum am făcut în Georgia"
.

Reacţia americană - subliniată de Vocea Rusiei - a fost ordinul dat de preşedintele Barack Obama de ridicare a nivelului de alertă al Flotei a VI din Mediterana. Două nave de elită ale Marinei SUA se află în Marea Neagră. Este vorba despre distrugătorul USS Ramage (DDG 61) şi nava de comandă USS Mount Whitney (LCC 20), ultima fiind nava amiral a Flotei a 6-a din Marea Mediterană. USS Mount Whitney este considerată vârf tehnologic în privinţa sistemelor de control şi comandă în operaţiuni maritime, fiind dotată cu sofisticate sisteme de ascultare şi interceptare a comunicaţiilor, dar şi de ghidare operaţională pentru misiuni navale sau aeriene. În august 2008, Mount Whitney a fost prima navă care a efectuat, sub comandă NATO, transporturi militare - echipament şi trupe - în portul georgian Poti, în timpul conflictului de pe teritoriul Osetiei de sud. RIA Novosti a precizat că, în acelaşi timp, portavionul George Bush (CVN 77), aflat în Marea Mediterană, este pus în stare de alertă.
Reacţii externe

Casa Albă a anunţat că Statele Unite “îşi vor suspenda participarea la întâlnirile de pregătire a summitului G8” prevăzut pentru iunie 2014, la Soci. Rusia riscă să-şi piardă locul în organizaţia statelor puternic industralizate - G8, a avertizat secretarul de stat american, John Kerry, în contextul operaţiunilor militare ruse din Ucraina. "Dacă operaţiunile din Ucraina continuă, preşedintele Vladimir Putin ar putea să nu mai aibă niciun summit G8 la Soci, ba chiar Rusia ar putea părăsi G8" a precizat şeful diplomaţiei americane. "Dacă Rusia vrea să mai fie membră a G8, trebuie să se comporte ca o ţară G8. Ţările G8 şi altele sunt pregătite să meargă până la capăt pentru a izola Rusia din cauza invaziei militare în Crimeea"
 a subliniat John Kerry, ameninţând Rusia cu "sancţiuni şi izolare economică". Grupul statelor puternic industrializate - G8 - include Statele Unite ale Americii, Marea Britanie, Franţa, Germania, Italia, Japonia, Canada şi Rusia, care a devenit membră a organizaţiei în anul 1998. 
Premierul Canadei, Stephen Harper, a ameninţat că va boicota summit-ul G8 de la Soci. "Ne alăturăm aliaţilor noştri şi condamnăm cu cea mai mare fermitate intervenţia militară în Ucraina a preşedintelui Vladimir Putin" a declarat premierul canadian. "Aceste acţiuni reprezintă o încălcare clară a suveranităţii şi integrităţii teritoriale a Ucrainei" precum şi a "dreptului internaţional"
 a subliniat el. 

Stephen Harper şi preşedintele american, Barack Obama au purtat o discuţie telefonică în cadrul căreia cei doi lideri şi-au exprimat "profunda îngrijorare" în legătură cu intervenţia rusă în Ucraina, potrivit administraţiei americane. Pe de altă parte, opoziţia republicană din Statele Unite i-a cerut preşedintelui Barack Obama să-şi articuleze poziţia faţă de Rusia şi să transmită clar care vor fi "costurile" intervenţiei militare în Ucraina. Senatorul republican John McCain a exprimat "profunda preocupare" în legătură cu intervenţia militară rusă în Crimeea. "Preşedintele Obama a afirmat că Rusia va avea de suportat “costuri” dacă va interveni militar în Ucraina. Este esenţial ca preşedintele să spună exact care vor fi acele costuri şi să ia măsuri urgente pentru a le aplica"
 a subliniat John McCain. 

Franţa a propus suspendarea pregătirilor pentru organizarea summit-ului G8 la Soci ca măsură de retorsiune faţă de operaţiunile ruse în Ucraina a afirmat şeful diplomaţiei franceze, Laurent Fabius. "Condamnăm escaladarea militară rusă. (…) Franţa doreşte suspendarea pregătirilor pentru summitul G8 de la Soci"
. Marea Britanie a anunţat că şi-a anulat participarea la acţiunile pregătitoare pentru organizarea summitului G8 de la Soci, din luna iunie. 
Ministerul chinez de Externe a îndemnat toate părţile implicate în conflictul din Ucraina să respecte reglementările internaţionale şi să caute o soluţie pentru depăşirea crizei prin dialog şi negocieri. "China este foarte preocupată de actuala situaţie din Ucraina"
 a declarat Qin Gang, purtătorul de cuvânt al Ministerului chinez de Externe. China respectă principiul neintervenţiei în afacerile interne ale Ucrainei şi susţine independenţa, suveranitatea şi integritatea teritorială ale acestei ţări, a precizat oficialul de la Bejing, îndemnând părţile implicate să iniţieze negocieri pentru depăşirea crizei şi pentru menţinerea păcii în regiune.
Alianţa Nord-Atlantică îi cere Rusiei să înceteze activităţile militare în Ucraina, avertizând că operaţiunile ruse reprezintă "o ameninţare pentru pacea şi securitatea Europei". Secretarul general al NATO a subliniat: "Ceea ce face Rusia în momentul de faţă în Ucraina reprezintă o încălcare a Cartei Naţiunilor Unite"
.
Dincolo de declaraţia că nu va participa la summit-ul G8 de la Soci, Marea Britanie „nu va închide“ accesul ruşilor în City - centrul financiar londonez - potrivit unui document prins în obiectiv de către un fotograf şi prezentat ca document oficial de către presa britanică. "Marea Britanie (...) nu va închide centrul financiar din Londra pentru ruşi"
 se precizează în acest document. 
Numeroase societăţi ruseşti au ales să fie cotate pe Bursa de la Londra şi mulţi oligarhi ruşi deţin locuinţe somptuoase în capitala britanică. Potrivit The Daily Telegraph, "Guvernul ia în considerare o abordare mai prudentă, inclusiv în privinţa restricţionării vizelor, cu privire la personalităţi ruse”. Şeful diplomaţiei britanice William Hague a catalogat drept "absolut regretabil" faptul că un asemenea document a ajuns în ziare. Acest lucru "nu ar fi trebuit să se întâmple"
 a declarat el în Camera Comunelor.
În Londra, 9% din totalul vânzărilor de proprietăţi cu preţuri de peste un milion de lire sterline s-a realizat, în 2013, către investitori ruşi. Aceştia formează al doilea mare grup de investitori străini în imobiliare din Marea Britanie. Şcolile private britanice au de câştigat, la rândul lor, de pe urma finanţei ruseşti. Datele Independent Schools Council arată că, în ianuarie 2013, numărul copiilor ruşi înscrişi la şcoli cu taxă era cu 27% mai mare faţă de anul anterior, aceştia formând al treilea mare grup de copii străini care învaţă în şcolile britanice, după chinezi şi germani. Gigantul britanic British Petroleum este al doilea mare acţionar al producătorului rus de petrol Rosneft. 
CNN Money a precizat că Uniunea Europeană şi Rusia au legături economice foarte strânse, ceea ce face ca impunerea de sancţiuni economice pentru Moscova să fie o problemă spinoasă, ce lasă Occidentului opţiuni limitate în privinţa unui răspuns la criza din Ucraina. Dizlocarea de trupe ruseşti în Crimeea a atras critici dure la adresa Moscovei, însă, în cazul sancţiunilor concrete, lucrurile devin extrem de sensibile, cu atât mai mult cu cât zona euro  încă îşi revine după criza datoriilor.  
Rusia este al treilea mare partener comercial al Uniunii Europene, după SUA şi China. Totalul tranzacţiilor comerciale şi al exporturile de servicii pe relaţia Rusia-UE se ridică  la 520 de miliarde dolari. Pe de altă parte, Rusia este cel mai mare furnizor de energie pentru ţările din UE. La rândul său, Uniunea Europeana exportă în Rusia maşini, produse chimice, medicamente şi produse agricole. Uniunea Europeana este, totodată, cel mai mare investitor în Rusia, potrivit Comisiei Europene, care estimează ca trei sferturi din investiţiile străine directe în Rusia provin din state membre UE.

Germania, cea mai importantă putere economică a Europei, este dependentă de energia rusească. Fostul cancelar german Gerhard Schroeder este şeful comitetului de acţionari al Nord Stream - joint-venture între gigantul rus Gazprom şi patru mari companii energetice, două din Germania, celelalte două din Olanda şi Franţa. Nord Stream a investit 7,5 miliarde euro în construirea conductelor de gaze prin Marea Baltică, permiţând ocolirea Ucrainei în exporturile ruseşti către Europa.

Echilibru delicat ruso-turc la Marea Neagră  
Turcia - stat riveran la Marea Neagră - nu a fost foarte vocală legat de tensiunile din Crimeea. Desfăşurarea evenimentelor din Marea Neagră interferează, însă, puternic cu interesele Turciei în zonă. Conjunctura politico-militară apărută în Crimeea afectează situaţia etnicilor tătări vorbitori de limbă turcă din Crimeea, prinşi în mijlocul tensiunilor interetnice izbucnite între ruşi și ucraineni. În proporţie de aproximativ 12% în Crimeea, tătării turcofoni reprezintă o problemă sensibilă pentru moştenirea culturală turcă în zonă. Turcia şi-a făcut cunoscută poziţia încă de la începutul conflictului din Crimeea prin vocea şefului diplomaţiei turce, Ahmet Davutoglu. Aflat într-o vizită la Kiev, s-a referit al faptul că Ankara este preocupată de situaţia tătarilor din această zonă. “Crimeea are o importanţă deosebită pentru Turcia datorită prezenţei tătarilor în această regiune şi a patrimoniului cultural turc” a precizat Ahmet Davutoglu. “Turcia îi îndeamnă pe toţi liderii comunităţilor şi grupurilor etnice din Crimeea să-şi unească eforturile pentru stabilitatea şi pacea regională”
. Populaţia turcă şi-a manifestat în stradă sprijinul pentru tătarii din Crimeea, organizând marşuri în Istanbul, Ankara sau Antalya. „Turcia ajută-ţi fraţii!” și „Umăr la umăr împotriva duşmanului”, au fost doar câteva sloganuri ale protestatarilor adunaţi în faţa consulatului Rusiei din Istanbul. Autorităţile de la Ankara sunt supuse acestor presiuni interne într-un an electoral în care vor avea loc atât alegeri locale cât şi prezidenţiale.
Problema este legată de cum va proceda Turcia ţinând cont de relaţia sa strânsă cu Federaţia Rusă. Va onora revendicările interne şi îşi va exercita influenţa într-o zonă în care a investit foarte mult pe linie culturală de la începutul anilor 1990? Va aborda problema din perspectiva unui stat angajat şi pivot strategic al NATO în regiune? Va alege să nu-şi sacrifice relaţiile economice strânse cu Moscova? Relaţiile economice au luat avânt mai ales după ce Recep Erdogan a ajuns în fruntea Executivului de la Ankara. Dacă în 2012 schimburile comerciale dintre cele două ţări se ridicau la 26 de miliarde dolari, miniştrii de Externe Davutoglu şi Lavrov promiteau să le extindă la 100 de miliarde dolari în următorii doi ani, cu o Turcie dependentă de gazele şi energia electrică din Rusia.
În sfera politică, însă, nu s-au înregistrat aceleaşi progrese. Chiar dacă în cadrul unei vizite a lui Recep Erdogan la Sochi, în mai 2009, premierul turc se referea la responsabilitatea comună a Turciei şi a Rusiei privind stabilitatea în regiunea Mării Negre, în cazul unor dosare precum Nagorno-Karabah, Orientul Mijlociu sau problema cipriotă nu a fost consemnat vreun progres în ultimii cinci ani. În cadrul conflictului îngheţat din Nagorno-Karabah aproape nimic nu s-a schimbat, deşi Turcia a recunoscut voalat genocidul armean ca un „act inuman” şi „greşit”. În tot acest timp, Rusia şi-a întărit relaţiile cu Armenia, fapt care nu a detensionat relaţia Erevan-Ankara. În Orientul Mijlociu, Turcia şi Rusia se află pe poziţii diametral opuse în dosarul sirian - Moscova îl susţine pe Bashar al-Assad, iar Turcia susţine opoziţia politică siriană. Referitor la Cipru, Moscova are interese legate de sectorul bancar cipriot, iar Turcia nu vrea ca partea greacă a insulei să fie salvată de Rusia prin injecţii de capital sau ajutor privind tehnica extracţiei hidrocarburilor din zona de coastă.
Pe de altă parte Rusia ştie că Turcia este fereastra sa spre Marea Mediterană şi un factor de echilibru la Marea Neagră. În baza Tratatului de la Montreux din 1936. Turciei i-a revenit dreptul de a deţine controlul asupra strâmtorilor care leagă Marea Neagră de Marea Mediterană. Rusia a testat reacţia Turciei, odată cu intrarea în Marea Neagră a distrugătorului USS Truxtun pentru a participa la o serie de exerciţii comune cu forţele navale române şi bulgare, trimiţând avioane de recunoaştere. Când s-au apropiat de spaţiul aerian turc, Ankara a ridicat avioane de vânătoare pentru interceptarea aeronavelor ruse. Prin acest gest, Turcia şi-a declarat intenţiile de a fi alături de aliaţii săi din NATO la Marea Neagră pentru orice fel de scenariu, inclusiv unul militar. 
În ceea ce priveşte Turcia, cifrele oferite de un studiu recent al Institutului pentru Studierea Problemelor Păcii şi ale Războiului din Stockholm, analistul Hurhan Yentürk arată că Ankara şi-a dublat cheltuielile cu înarmarea de la aproximativ 11,5 miliarde de lire turceşti (circa 5,75 miliarde de dolari) în 2006 la 20,6 miliarde de lire turceşti (10,3 miliarde de dolari) în 2013. Portalul globalfirepower.org, specializat în analiză militară, consideră, însă că bugetul tuturor instituțiilor din domeniul apărării s-a ridicat, în anul 2013, la 18,2 miliarde de dolari şi a plasat armata turcă - în baza a 50 de indici - pe poziţia a opta în lume, ca forţă, într-un top dominat de SUA şi de Rusia. Cu un astfel de bagaj militar, Turcia nu poate fi exclusă din jocul intereselor de la Marea Neagră.  
Henry Kissinger, în apărarea lui Vladimir Putin

Henry Kissinger, fost secretar american de stat, i-a criticat pe politicienii occidentali pentru că „îl denigrează” pe preşedintele rus Vladimir Putin. El a propus propriul plan de reglementare a crizei în Ucraina.

Potrivit lui Henry Kissinger, pentru Occident, demonizarea lui Vladimir Putin nu înseamnă politică, dar o justificare a incompetenţei. „Ucraina nu trebuie să fie mărul discordiei între Est şi Vest, ci o punte între ele”
 a precizat fostul secretar de stat. În opinia sa, Ucraina nu trebuie să adere la NATO sau să fie observator în Alianţă. În schimb, poate să colaboreze cu Occidentul într-o serie de probleme, evitându-se, astfel, ostilitatea Rusiei.

Ucraina, pe punctul de a intra în încetare de plăţi

Tensiunile sociale şi politice fără precedent au avut un efect dur în plan economico-financiar pentru Ucraina, care ar putea intra în încetare de plată, a avertizat Standard & Poor's. La sfârşitul lunii ianuarie 2014, agenţia a retrogradat ratingul Ucrainei la nivelul „CCC” cu perspective negative, a precizat Bloomberg. Nivelul corespunde unei ţări aflate în pragul încetării de plăţi.  
Agenţia S&P consideră că există un risc ridicat ca Ucraina să nu-şi poată onora obligaţiile financiare. „Considerăm, acum, că este probabil ca Ucraina să intre în încetare de plăţi fără o schimbare a situaţiei în bine, la care nu ne aşteptăm”
 au precizat analiştii agenţiei de evaluare. Efectele crizei politico-sociale sunt devastatoare, de la deprecierea monedei până la pierderea totală a încrederii investitorilor în plasamentele din Ucraina. Aceasta s-a tradus prin creşterea costurilor de finanţare ale ţării. Bloomberg a precizat că randamentul mediu al obligaţiunilor de stat ucrainene cu maturitatea în 2014 a atins aproape 22%. Randamentele de referinţă ale obligaţiunilor guvernamentale sunt aproape de maxime record pe piaţa secundară, iar grivna s-a prăbuşit cu peste 7% de la începutul anului 2014, minimul ultimilor cinci ani. Rezervele Băncii centrale au atins cel mai redus nivel din ultimii opt ani în urma eforturilor de a limita declinul monedei naţionale, iar autorităţile au introdus chiar restricţii asupra tranzacţiilor financiare cu valută, în încercarea de a frâna retragerile de capital. În oglindă, asigurările în caz de neplată a datoriilor Ucrainei au urcat aproape de maximul record înregistrat în anul 2009. Standard & Poor's a subliniat că actuala opoziţie ucraineană este “mai puţin sudată” decât la “revoluţia portocalie” din 2004 şi că "nu dispune de un lider evident"
. 
Conform analiştilor de la Bank of America Merrill Lynch, datoriile Ucrainei care ajung la maturitate în 2014 sunt de aproximativ nouă miliarde dolari, dintre care aproximativ 3,6 miliarde dolari reprezintă împrumuturile acordate Ucrainei de Fondul Monetar Internaţional. Cele mai mari sume ar trebui returnate în prima jumătate a anului 2014. De asemenea, Ucraina are de plătit în primul semestru al anului dobânzi în valoare de 600 milioane de dolari în contul datoriei externe, în condiţiile în care rezervele valutare ale Ucrainei sunt de 18 miliarde de dolari, cel mai scăzut nivel din ultimii opt ani, după ce Banca centrală a alocat aproximativ 8% din rezervele sale pentru intervenţii valutare doar în luna ianuarie 2014. Cea mai mare expunere pe Ucraina o au Fondurile de investiţii ale grupului Franklin Templeton. Acestea au continuat să acumuleze titluri de stat ucrainene în trimestrul al patrulea din 2013 până la 3,8 miliarde dolari valoare nominală, potrivit Bloomberg. Adăugând şi deţinerea fondurilor din Europa, grupul controlează titluri ucrainene de 6,4 miliarde dolari, reprezentând peste o treime din valoarea obligaţiunilor în dolari emise pe pieţele externe de guvernul de la Kiev. 
„Situaţia a scăpat de sub control” a precizat un oficial al fondului Union Investment Privatfonds din Frankfurt, care s-a retras complet din Ucraina după  retrogradarea ţării de către agenţia Standard & Poor's. ”În absenţa clarităţii cu privire la politicile care vor fi adoptate în următoarele luni, credem că există riscul unor probleme de lichiditate” au precizat şi analiştii Bank of America Merrill Lynch. „Singurele scenarii care ar permite evitarea unei intrări în încetare de plăţi ar provoca o degradare a situaţiei economice”
 au apreciat economişti de la Société Générale. Astfel, o apropiere puternică de Moscova ar putea frâna investiţii occidentale, iar o apropiere fermă de UE riscă să antreneze o nouă degradare a comerţului între Ucraina şi Rusia, care reprezintă un sfert din schimburile comerciale ale Ucrainei. Riscul ca băncile din Ucraina să rămână fără lichidităţi este în creştere, apreciază analiştii, în contextul în care rezervele Băncii centrale se diminuează.
Conform guvernatorului Băncii centrale, rezervele Ucrainei se situează la 15 miliarde dolari a precizat CNBC. Pe de altă parte, Goldman Sachs a estimat că rezervele valutare ale Ucrainei au scăzut la 12-14 miliarde dolari. Banca centrală a Ucrainei a luat în calcul acordarea unor împrumuturi către bănci, potrivit analiştilor, pentru a preveni o criză de lichidităţi în urma retragerii masive a depozitelor pe fondul stării de panică. În contextul acestor temeri, unele instituţii financiare au închis o parte din sucursale ucrainene, au impus limite la retragerile de numerar sau au sistat creditarea. 
Experţi de la Spiro Sovereign Strategy au afirmat că Ucraina se află pe marginea unui colaps financiar, confruntându-se cu o criză a pieţelor emergente specifică anilor 1990 şi cu diminuarea rapidă a rezevelor valutare ale Băncii centrale. "Atât contul curent cât şi deficitul bugetar se află la 8% din PIB, veniturile din taxe şi impozite s-au prăbuşit, iar bancile se confruntă cu retrageri masive de fonduri în anticiparea unei devalorizări puternice a monedei. Asistăm la o prăbuşire financiară"
.

Intelectualii au perceput diferit fenomenul Maidan - între „tabără cazacă”
 şi „adevărata Europă”
 

Revolta de la Kiev a avut ca obiectiv central contestarea puterii. A fost înlăturată ordinea existentă, abolindu-se, de facto, Constituţia. Practic, mediatorii Uniunii Europene au fost pe jumătate înfrânţi, căci Maidan-ul a respins acordul încheiat de liderii opoziţiei cu Viktor Ianukovici, considerându-l insuficient. S-a vădit faptul că liderii validaţi provizoriu de Occident nu controlau masa revoltaţilor şi au fost priviţi cu bunăvoinţă, dar fără să fie recunoscuţi ca lideri cu autoritate. 
Adevărata forţă ”constituantă” din Ucraina s-a aflat pe Maidan, reprezentanţii aleşi trecând de partea insurecţiei pe măsură ce aceasta câştiga tot mai multă autoritate. Viktor Ianukovici, forţat de împrejuări să plece şi privat prin vot de proprietăţile sale, a acuzat o lovitură de stat. Acordul girat de Uniunea Europeană nu a mai putut fi pus în aplicare. Semnatarii din opoziţie par a-şi fi diminuat autoritatea, iar Iulia Timoşenko, după eliberarea din închisoare, s-a adresat celor prezenţi pe Maidan şi a refuzat să preia conducerea guvernului. A părut semnificativ pentru starea de nesiguranţă de la Kiev faptul că Iulia Timoşenko le-a cerut insurgenţilor să rămână în Piaţa Maidan, de teamă că părăsirea baricadelor ar putea lăsa drum liber restauraţiei. 

Evoluţiile de la Kiev nu seamănă cu o tranziţie europeană, în viziunea scriitorului ucrainian Andrei Kurkov ”Prin arhitectura sa, Maidan-ul aminteşte de o tabără cazacă, una dintr-acelea care populau malurile Niprului între secolele al XVI-lea şi al XVIII-lea. E vorba de o fortăreaţă de lemn, înconjurată de baricade. În interiorul ei se duce o viaţă normală. Se găteşte şi se îndeplinesc tot felul de sarcini curente. Sunt statornicite posturi de pază care să anunţe ivirea inamicului. E ceva cu totul diferit de Revoluţia portocalie din 2004, regizată de politicieni în stilul unui show american. Aici e vorba mai curând de tradiţia anarhistă a ţării, aceea a lui Mahno, ţinut la mare cinste!”
.
Imaginea anarhismului popular e departe de versiunea lui Bernard-Henri Lévy care a ţinut un discurs la Kiev, adresându-se mulţimii din Piaţa Maidan: ”Voi conferiţi substanţă proiectului european. Îi redaţi un conţinut şi un program. Voi conferiţi cuvântului şi ideii de Europa un sens nou, nu neapărat mai pur, cum spunea un poet francez, dar mai precis şi mai bogat. De aceea cred că adevărata Europă este aici”. Intelectualul francez a spiritualizat frontierele. ”În Maidan, care reaminteşte Europei vocaţia sa originară şi geniul ei, eu sunt de asemenea ucrainean” întrucât ”Voi ne daţi o lecţie despre ce trebuie să fie Europa. Voi ne amintiţi ce minunăţie poate fi Europa, dacă o smulgem din ceea ce filosoful german antinazist Edmund Husserl numea ”cenuşa marii plictiseli””
 .

Există şi intelectuali ucraineni care consideră că insurgenţa din Kiev a reprezentat mai mult decât înlăturarea lui Viktor Ianukovici de la putere, fiind vorba de salvgardarea valorilor europene: ”Trăim peste tot în Europa o gravă criză a fundamentelor dreptului şi a drepturilor omului. În Ucraina această criză este explicită, în timp ce în Occident nu se manifestă decât într-o manieră implicită. În realitate, este ameninţată întreaga cultură europeană. Ceea ce s-a petrecut în Italia cu Berlusconi ar putea prea bine să se repete în Germania, în Marea Britanie sau în Franţa. E timpul să ne trezim!”  a afirmat Constantin Sigov, profesor de filosofie la Universitatea din Kiev. Pe de altă parte, Constantin Sigov foloseşte o comparaţie arhaizantă. ”În centrul Kievului, a apărut, subit, o tabără demnă de o fortăreaţă a galilor, în semn de rezistenţă faţă de uzurparea puterii legitime”
.

Crimeea - un posibil precedent cu potenţial expoziv în zonă 

Situaţia din Crimea este, în sine, extrem de periculoasă, cu posibile reverberaţii importante în zonă şi potenţial de a declanşa procese similare în Transnistra sau Găgăuzia - dar şi în Transcarpatia, prin contagiune, dacă situaţia de instabilitate se acutizează în vestul Ucainei. De remarcat este faptul că, în baza aceluiaşi model, Abhazia şi Nagorno-Karabach sunt în criză. Situaţia apărută în Oseţia de sud, în 2008, este binecunoscută. Pe scurt, în august 2008, Rusia a trimis soldaţi in Oseţia de Sud, un teritoriu al Georgiei autoproclamat autonom.  Acţiunea militară a Kremlinului a fost declanşată ca reacţie a demersului guvernului de la Tbilisi, care a  trimis armata împotriva separatiştilor, provocând moartea a 12 militari ruşi. Rusia a recunoscut independenţa Oseţiei de Sud, urmată de Venezuela, Nicaragua și Nauru. În prezent, Oseţia de sud este  controlată de Rusia, din punct de vedere economic, politic și militar. Revine şi acum, la orizont, problema generată odată cu Kosovo - respectiv recunoaşterea diplomatică a unei stări de fapt apărută în urma unei declaraţii unilaterale de independenţă urmată de conflict.  
Agenţia americană de analiză Stratfor a publicat un studiu în care atenţionează că, din cauza presiunilor Rusiei, Republica Moldova ar putea repeta, în 2014 - an în care Chişinăul trebuie să semnze Acordul de Asociere cu UE - soarta Ucrainei, care a refuzat, în noiembrie 2013, în ultimul moment să semneze documentul. „Rusia se va concentra pe consolidarea căştigurilor pe care le-a avut în ultimul deceniu de neutralizare şi reorientare spre Moscova a statelor periferice - de la Caucaz la Europa Centrală şi de Est. Republica Moldova şi Georgia vor avea probabil aceeaşi soartă ca şi Ucraina, atâta timp cât Rusia va aplica presiuni economice, politice şi de securitate încercând să împiedice aceste țări să se conformeze stipulărilor acordurilor parafate cu Uniunea Europeană”.
Autorităţile de la Moscova insistă ferm să aibă o reprezentanţă diplomatică la Tiraspol, pe fondul tensionării relaţiilor între Chişinău şi administraţia separatistă de peste Nistru. “Rezolvarea problemei deschiderii unui consulat general al Federaţiei Ruse la Tiraspol, unde locuiesc 180 de cetăţeni ruşi, este pentru noi prioritară în cazul regiunii transnistrene. Acest subiect este adus în vizor de mulţi ani în dialogul cu Chişinăul, la toate nivelele. Din păcate, partenerii noştri, folosind o logică neclară, nu ne permit deschiderea consulatului deocamdată”
 a precizat Grigori Karasin, viceministrul rus de Externe. Oficialul de la Moscova a adăugat că diplomaţia rusă îşi concentrează eforturile pentru  sporirea calităţii serviciilor consulare destinate cetăţenilor ruşi din regiunea transnistreană.

Serviciile de securitate separatiste de la Tiraspol au exercitat presiuni în direcţia forţelor de ordine subordonate Chişinăului care se află pe linia de demarcaţie de pe Nistru. Acestea i-au solicitat Chisinăului să-şi retragă forţele de ordine din zona de securitate. „Comitetul securităţii de stat al rmn solicită conducerii organelor de aplicare a legii din Republica Moldova (...) să-şi retragă de pe teritoriul orasului Bender toate detaşamentele de poliţie şi alte forţe de aplicare a legii, precum şi conducerea locală subordonată Republicii Moldova, inclusiv redislocarea Inspectoratului de poliţie Bender şi a oficiului „CRIS Registru”, a căror prezenţă în zona de securitate este contrară deciziei existente a Comisiei Unificate de Control”
. 

Autorităţile din Autonomia Găgăuză a Republicii Moldova au organizat un pseudo-referendum. Autonomia Găgăuză este o regiune autonomă din sud-vestul Republicii Moldova, cu aproximativ 160.000 de locuitori, preponderent găgăuzi - vorbitori al unei limbi turcice, însă de confesiune creştin-ortodoxă.

În cadrul celor nouă birouri electorale, populaţia a fost chemată să aleagă între aderarea Moldovei la Uniunea Europeană sau aderarea la Uniunea vamală Rusia-Belarus-Kazahstan. De asemenea, localnicii au fost întrebaţi dacă sunt de acord ca Autonomia Găgăuză să iasă din componenţa Republicii Moldova. Conform rezultatelor făcute publice de Comisia Electorală de la Comrat, pentru aderarea Republicii Moldova la Uniunea Vamală Rusia-Belarus-Kazahstan s-ar fi pronunțat 94,49% dintre găgăuzi. Pentru aderarea la Uniunea Europeană s-ar fi pronunțat 2,69% dintre participanții la referendum. În ceea ce privește proclamarea independenței Găgăuziei, 68% dintre participanți s-au pronunţat „pentru” dezlipirea de Moldova, iar 1,75% - „împotrivă”. Prezenţa la urne a fost de 70,42%, conform datelor transmise.

ELVEŢIA LIMITEAZĂ IMIGRANŢIA DIN UE. CONSECINŢE. 
POSIBIL SCOR ESENŢIAL AL EXTREMEI DREAPTA PENTRU P.E.
Peste 50% dintre elveţieni au decis, prin referendum, limitarea imigratiei, inclusiv cea din Uniunea Europeană. Votul a scindat Elveţia din punct de vedere al opiniilor: francofonii din vest au votat împotriva impunerii cotelor de imigranţi, în timp ce vorbitorii de germană din partea de est s-au pronunţat în favoarea limitarii imigraţiei a precizat The Guardian. Majoritatea persoanelor care au votat pentru limitarea imigraţiei sunt din mediul rural, din zonele cu cei mai mulţi autohtoni. Oraşele mari, în care locuiesc şi mulţi strãini s-au opus referendumului, motivele fiind lesne de înţeles.

Elveţienii au decis să limiteze accesul pe piaţa muncii din ţara lor pentru cetăţenii statelor din Uniunea Europeană. Acest lucru înseamnă că la ocuparea posturilor libere de muncă angajatorii trebuie să ia în considerare întâi solicitările venite de la persoanele cu act de identitate elveţian. Măsura va afecta până la 80.000 de lucrători străini - trei sferturi dintre ei provenind din ţările UE - care vin în fiecare an în Elveţia de la aplicarea acordului privind libera circulaţie. Conform textului acestei iniţiative, Elveţia şi Uniunea Europeană vor avea un răgaz de trei ani pentru a renegocia acordul de liberă circulaţie. 
Oficialii elveţieni elaborează planul privind aplicarea dispoziţiilor referendumului, care ar putea să fie realizat până la sfârşitul lunii iunie 2014. Ulterior, politicienii vor întocmi un proiect de lege până la sfârşitul anului. În acea perioadă este prevăzută şi dezbaterea în Parlament.

Iniţiativa „Împotriva imigraţiei în masă” a aparţinut Partidul Popular Elveţian. Reprezentanţii acestei formaţiuni politice doresc limitarea numărului de imigranţi care vin în Elveţia, respectiv stabilirea de contingente. Până acum, în Elveţia au sosit, anual, aproximativ 80.000 de străini. La o populaţie de 8,1 milioane, această tendinţă contribuie la cea mai mare creştere demografică din ultimele decenii a precizat Die Zeit. 

Şeful Partidului Popular Elveţian, Toni Brunner, a afirmat că motivul iniţiativei  rezidă în faptul că „fenomenul imigraţiei a devenit unul în masă”.Toni Brunner a declarat că „Elveţia se confruntă cu prea multă imigraţie. Iniţiativa noastră redă Elveţiei pârghiile necesare pentru a lua singură decizii în privinţa limitărilor pe piaţa muncii şi a selectării forţei de muncă”
. 
Fără numărul mare de străini din Elveţia, ţării i-ar merge mult mai bine, a afirmat Cristoph Blocher, ideologul Partidului Popular Elveţian. Conform opiniei acestuia „Toate problemele pe care le avem sunt cauzate de numărul mare de străini. Lipsa spaţiului, lipsa de locuinţe, presiunile salariale, problemele din sistemul de învăţământ. Elveţia plesneşte din toate încheieturile”
. Celelalte partide politice din Elveţia s-au exprimat împotriva iniţiativei Partidului Popular Elveţian, pe care îl acuză de populism, menit a produce panică în mod inutil. De exemplu, Partidul Democrat Cetăţenesc consideră că o limitare a numărului de angajaţi străini va urmări negative asupra Elveţiei. Angajatorii elveţieni se bazeazã tot mai mult pe personalul cu înaltã calificare din întreaga Uniune Europeanã şi vor pierde din avantajul competitivitãţii în cazul în care nu vor mai fi liberi sã angajeze dintr-o mai mare varietate. 


În anul 2002, Elveţia a acceptat să-şi deschidă piaţa muncii pentru  persoanele active din Uniunea Europeană. Înaintea acordurilor de liberă circulatie cu UE, existau aproximativ 20% străini în Elveţia, iar în anul 2013 numărul acestora reprezenta 23,5% din populaţia ţării. Cei mai numeroşi imigranţi sunt italieni şi germani, urmaţi de portughezi şi francezi.  
Precedente elveţiene


Ueli Maurer, preşedintele Confederaţiei Elveţiene în 2013, s-a declarat îngrijorat, în timpul mandatului său, de efectele unui val masiv de imigraţie care ar putea afecta ţara, subliniind că Elveţia nu ar putea face faţă implicaţiilor acestui fenomen. Elveţia nu va putea face faţă unei „astfel de imigrări, pe care a cunoscut-o în ultimii ani"
 nici pe plan demografic, într-o ţară atât de mică, nici pe cel cultural, preciza, în 2013, Ueli Maurer.

Reticenţa faţă de imgraţie a fost împărtăşită şi de membrii mişcării ecologiste Ecologie şi Populaţie (Ecopop), care au depus în 2012 o iniţiativă privind limitarea imigraţiei în Elveţia pentru a proteja natura, apreciind că o populaţie numeroasă presupune o creştere a consumului şi construcţii noi. Documentul, intitulat “Oprirea suprapopulării. «Da» conservării durabile a resurselor naturale”, urmează să fie supus unui referendum până în 2015. Acest text sugerează că rata de creştere a populaţiei, din cauza migrărilor, nu trebuie să depăşească 0,2% pe an, pe o medie de trei ani. 


Începând cu anul 2007, când a intrat în vigoare o nouă legislaţie privind facilitarea procesului de imigrare a cetăţenilor europeni în Elveţia, creşterea anuală a populaţiei în această ţară este de 1,1%-1,4%, 80% fiind din cauza imigrării, potrivit ecologiştilor. “Aceasta înseamnă că numărul de locuitori a crescut aproape de cinci ori mai repede, decât cel din Europa, o rată de creştere care atinge valori comparabile cu cele din statele emergente, precum India”
 a susţinut Ecopop, care doreşte limitarea imigrării în Elveţia pentru a păstra terenurile agricole şi pentru a lăsa mai mult spaţiu naturii şi omului. Ecopop are sediul în partea germanofonă a Elveţiei. Începând din anul 1970, se ocupă de efectele creşterii demografice asupra mediului înconjurător şi asupra resurselor naturale. Se prezintă ca fiind o organizaţie neutră din punct de vedere politic, umanistă, ecologică şi având un caracter social.

Consecinţele votului elveţian 
Consecinţe ale votului îşi fac, treptat, apariţia. Potrivit unui purtător de cuvânt al Comisiei Europene, negocierile în vederea încheierii unui acord de cercetare cu Elveţia vor fi sistate iar programul de schimburi academice „Erasmus Plus” va continua în absenţa Ţării Cantoanelor. 
Elveţia participă de peste un deceniu la programul de cercetare „Horizon” al UE, pentru care au fost alocate multe miliarde de euro. Astfel, doar pentru perioada 2014-2020, bugetul programului se cifrează la 80 de miliarde euro. „Horizon” stimulează proiecte de cercetare comune ale întreprinderilor şi universtităţilor din diverse ţări ale Uniunii Europene. Acelaşi lucru este valabil şi pentru programul de schimburi academice Erasmus, care permite anual unui număr de aproximativ 3000 de studenţi şi profesori elveţieni să înveţe sau să predea la universităţi din ţările UE. 
Ambele programe sunt pentru moment închise pentru elveţieni. Uniunea Europeană nu mai acceptă pe termen nedefinit cereri venite din Elveţia, care a dorit ca, fără a deveni membru al UE, să fie parte a cooperării pan-europene. În ultimii 50 de ani, Berna a negociat acorduri bilaterale tot mai strânse cu instituţiile de la Bruxelles. Potrivit sondajelor, 74% din elveţieni sunt pentru rămânerea în vigoare a acordurilor bilaterale cu Uniunea Europeană. 

„Mă tem că populaţia, în parte, încă nu realizează ce înseamnă toate acestea” a declarat Kathy Riklin, membră a Consiliului Naţional din Elveţia. „Vor exista însă şi alte urmări dureroase” a adăugat ea. Kathy Riklin este preşedinta delegaţiei UE-EFTA în Parlamentul federal elveţian, ocupându-se de relaţiile dintre Elveţia şi Uniunea Europeană. Potrivit opiniei sale, chiar şi încetarea temporară a programelor de cercetare şi schimburi de studenţi atinge Elveţia într-un punct sensibil, întrucât schimburile ştiinţifice în reţele internaţionale sunt de maximală importanţă. „De când am devenit parte a programului, progresele Elveţiei au fost notabile” iar blocarea colaborării ar fi „o uriaşă dezamăgire şi o uriaşă pierdere pentru cercetarea din Elveţia”. Din punct de vedere economic, Elveţia a profitat clar de pe urma apropierii de UE, a afirmat Kathy Riklin. „Avântul economic şi-a făcut de fapt apariţia în Elveţia o dată cu dreptul europenilor la liberă circulaţie, dar teama că identitatea naţională se va pierde a prevalat”. A adăugat că elveţienii, în majoritatea lor, nu-şi pot închipui că Uniunea Europeană va pune totul sub semnul întrebării, în urma referendumului, întrucât „numeroase acorduri sunt, totuşi, în avantajul UE”. Dacă se va ajunge la o denunţare masivă a acordurilor bilaterale, decisă unilateral de Uniunea Europeană, ar fi vorba de „o grea lovitură aplicată economiei elveţiene”
. 
Comisarul UE pentru Justiţie, Vivian Reding a afirmat cã “piaţa unicã nu este o brânzã elveţianã - nu poţi avea o piaţã unicã plină de gãuri”
. Libera circulaţie a cetãţenilor Uniunii Europene este un pilon central al pieţei unice şi se aplicã atât pentru UE, cât şi pentru spaţiul Schengen. 
Uniunea Europeană a suspendat negocierile cu Elveţia pe tema exporturilor de electricitate în această ţară, urmând să fie decise măsuri suplimentare după referendumul elveţian în favoarea limitării imigraţiei, a precizat Corriere della Sera. „Uniunea Europeană nu intenţionează să continue negocierile cu Elveţia pe tema energiei electrice, în contextul situaţiei apărute după rezultatul referendumului pe tema imigraţiei, rezultat care este o posibilă încălcare a acordurilor bilaterale" a declarat Pia Ahrenkilde, purtător de cuvânt al Comisiei Europene. „În contextul actualei situaţii, nu mai sunt prevăzute negocieri tehnice între UE şi Elveţia pe tema electricităţii. Modul de abordare trebuie analizat în contextul mai amplu al relaţiilor bilaterale. Acordul privind electricitatea este legat în mod logic de chestiuni instituţionale orizontale"
 a precizat Pia Ahrenkilde.

„Este imposibil să acceptăm o separare între libera circulaţie a persoanelor şi cea a capitalului. Ne aşteptăm ca Elveţia să onoreze obligaţiile internaţionale cu UE"
 a reacţionat preşedinţia greacă a Consiliului Uniunii Europene.

Oficialul italian, Giovanni De Mari, Preşedintele Consiliului naţional pentru activităţi vamale, a avertizat că Uniunea Europeană probabil va revizui acordurile privind traficul vamal cu Elveţia ca formă de presiune.

Reacţii oficiale elveţiene 

Guvernul elveţian, majoritatea partidelor politice şi patronatul s-au pronunţat împotriva rezultatelor referendumului. Principalul argument a fost că restricţionarea imigraţiei ar însemna sfârşitul prosperitãţii elveţiene. Situaţia nu mai este una de suveranitate naţionalã, dupã cum susţin populiştii, reglementãrile având efecte peste graniţe şi încãlcând acorduri bilaterale deja existente, cu Uniunea Europeană. Contextul a favorizat apariţia discuţiilor pe tema dictaturii comunitare - euroscepticii au profitat de ocazie pentru a-şi exprima opiniile, iar Buxelles-ul a fost acuzat cã a devenit o dictaturã birocraticã ce neglijeazã iniţiativele cetãţenilor şi participarea acestora la viaţa politicã.


Preşedintele Confederaţiei Elveţiene în anul 2014, Didier Burkhalter, a declarat că orice fel de schimbare nu va afecta străinii care sunt deja prezenţi în Elveţia şi că „nimic nu se schimbă imediat”. „Cei care au drepturi pe baza acordurilor privind libera circulaţie, o dispoziţie prevede că aceste drepturi rămân valabile. Acordurile privind libera circulaţie se aplică până la revizuirea sau rezilierea lor”
.  
Didier Burkhalter a precizat, de asemenea, că nu are multe „reacţii pozitive” din partea colegilor săi în legătură cu rezultatul referendumului, însă, potrivit acestuia, Elveţia cunoştea riscurile. „Elveţia a luat decizia în cunoştinţă de cauză. Se ştia foarte bine că există un risc prin votarea acestei propuneri. Acum trebuie acceptat şi menţinut calmul. Este o etapă dificilă, nu o criză, deoarece riscurile se cunoşteau dinainte”
 a mai spus preşedintele Confederaţiei Elveţiene.
Reacţie dură a bancherilor elveţieni 

Mediul de afaceri din Elveţia a reacţionat puternic la rezultatele referendumului pe tema imigraţiei. Financial Times a precizat că Asociaţia Bancherilor din Elveţia şi-a exprimat nemulţumirea faţă de posibilitatea ca Uniunea Europeană să anuleze unele acorduri care permit accesul companiilor elveţiene la piaţa blocului comunitar, o mişcare ce va avea consecinţe aspre pentru această ţară, orientată către export.  

Asociaţia Bancherilor Elveţieni a subliniat că regretă evenimentul, insistând asupra faptului că UE este cea mai importantă piaţă străină pentru bănci, iar guvernul trebuie să facă eforturi majore pentru a-i explica Uniunii Europene motivele limitării imigraţiei. "Este foarte important ca această fază de incertitudine politică să rămână una de scurtă durată, pentru a evita efectele negative pe termen lung asupra bunăstării în Elveţia"
. Asociaţia reprezintă aproape 300 de bănci, printre care UBS şi Credit Suisse.  

"Băncile au nevoie de angajaţi calificaţi. Aproape 25% dintre cei care lucrează în instituţiile financiare sunt străine. Ne temem că ne va fi greu să mai găsim oameni cu studii superioare şi experienţă în domeniu”
 a precizat  Asociaţia Bancherilor Elveţieni. 
Reacţii politice europene - pro şi contra

Uniunea Europeană şi-a exprimat regretul faţă de rezultatul votului şi a anunţat că va trebui să revizuiască relaţiile cu această ţară. “Această iniţiativă contravine principiului libertăţii de circulaţie a persoanelor între Uniunea Europeană şi Elveţia”
 a anunţat Comisia Europeană. Votul prin care sunt impuse cote de imigraţie ridică multe semne de întrebare, întrucât Elvetia contrazice, astfel, o serie de acorduri bilaterale între Bruxelles şi Berna. Elveţia a semnat, în 1999, un tratat de liberă circulaţie cu UE, în baza căruia cetăţenii statelor membre ale Uniunii Europene pot emigra şi munci în Elveţia aproape fără restricţii. Măsura limitării imigraţiei va produce schimbări şi la nivelul circulaţiei în spaţiul Schengen.  
Preşedintele Parlamentului European, Martin Schulz, a precizat că este “dezamăgit” de aprobarea referendumului în Elveţia privind introducerea cotelor de imigraţie. Martin Schulz a avertizat în legătură cu posibilul impact pe care aceasta l-ar avea asupra comerţului cu Uniunea Europeană, având în vedere că este “dificil” să fie limitată libera circulaţie a europenilor fără a fi restricţionat, totodată, comerţul cu bunuri şi servicii. Preşedintele Parlamentului European a avertizat că Uniunea Europeană şi Elveţia au un acord în baza căruia “libera circulaţie a cetăţenilor UE este garantată”
. Deşi este de competenţa guvernului elveţian “să decidă dacă vrea sau nu să suspende acordurile cu noi, în cazul în care intenţionează să limiteze circulaţia şi pentru cetăţenii europeni atunci va trebui să reacţionăm, să discutăm şi (…) să renegociem acordul cu Elveţia” a subliniat oficialul european. Martin Schulz a precizat, în această privinţă, că va trebui să se examineze cu atenţie “impactul limitării liberei circulaţii a cetăţenilor şi asupra altor elemente ale pieţei interne a Uniunii Europene”, precum libera circulaţie a bunurilor, a serviciilor şi a capitalurilor. “Va trebui să analizăm. Este dificil de limitat libera mişcare a cetăţenilor fără a fi afectată, de exemplu, libera mişcare a bunurilor” a subliniat Martin Schulz, exprimându-şi dorinţa de a exista “multe negocieri de-acum încolo”
 cu partea elveţiană. 

Votul elveţian în favoarea unei limitări a imigraţiei ridică "probleme considerabile" a declarat purtătorul de cuvânt al cancelarului german Angela Merkel. "Guvernul federal a luat notă de acest rezultat şi îl respectă, dar din punctul nostru de vedere este clar că el ridică probleme considerabile" a declarat Steffen Seibert. "Relaţiile strânse care leagă Elveţia de Uniunea Europeană aduc cetăţenilor din ambele părţi mari avantaje şi libertatea de circulaţie este în centrul acestor legături strânse" a adăugat el. "Libertatea de circulaţie este pentru noi un bun de mare valoare, cancelarul a subliniat mereu acest lucru, de acum este de responsabilitatea Elveţiei, a Guvernului elveţian, după acest rezultat al acestui referendum, să se apropie de Uniunea Europeană şi să explice cum înţelege să trateze acest rezultat", a continuat el, precizând: "Instituţiile europene vor trage toate consecinţele politice şi juridice ale acestui vot"
. 

Ministrul francez de Externe, Laurent Fabius, a precizat că acordul UE-Elvetia semnat în 1999 conţine o "clauză-ghilotină"
, astfel că dacă un singur element se schimbă, atunci totul se poate prăbuşi.

Impactul referendumului elveţian asupra libertăţii de circulaţie "este foarte îngrijorător" a declarat ministrul italian de externe, Emma Bonino. "Eu cred că trebuie regândit, ar fi o foarte gravă eroare ca referendumul să fie aplicat. Elveţia merge în direcţia greşită"
 a apreciat ministrul italian pentru Integrare, Cecile Kyenge.


Cabinetul premierului britanic David Cameron a emis un comunicat în care precizează că votul elveţienilor în favoarea limitării imigraţiei reflectă "preocuparea din ce în ce mai mare" privind libera circulaţie în Europa. “În acest context, premierul şi miniştrii britanici au ridicat această problemă şi vor continua să o facă în relaţia cu omologii din cadrul Uniunii Europene"
.
Referendumul este văzut ca un exemplu de urmat în Italia de către Liga Nordului. Secretarul federal al Ligii Nordului, Matteo Salvini, a declarat: "Elveţienii apără interesele elveţiene. Bine. În curând un referendum şi în Italia, promovat de Ligă". Şeful grupului Ligii Nordului din Senatul italian, Massimo Bitonci, a precizat: "După Elveţia, şi Italia ar trebui să dea un semnal hotărât, lăsând să fie cetăţenii cei care decid. Aici, la noi, nu mai este loc şi muncă pentru imigranţi. Pe primul loc trebuie să fie milionul nostru de şomeri, pensionarii şi tinerii"
.


În Franţa, Frontul Naţional, condus de Marine Le Pen, a salutat „luciditatea"
 poporului elveţian care a votat pentru limitarea imigraţiei, inclusiv din statele membre ale Uniunii Europene. 

Referindu-se la referendumul elveţian, şeful partidului britanic populist, UKIP, Nigel Farage, a vorbit de o „veste minunată pentru iubitorii de libertate şi de suveranitate naţională în Europa"
.
În Austria, liderul formaţiunii de extremă dreapta Partidul Libertăţii, Heinz Christian Strache, a salutat „marele succes" - respectiv rezultatul referendumului elveţian. "Putem face şi noi ce au făcut elveţienii"
. Potrivit opiniei lui Heinz-Christian Strache, în oricare stat european vestic cetăţenii ar fi votat la fel.  
Partidul Progresului din Norvegia - formaţiune care face parte din coaliţia aflată la guvernare - doreşte o politică mai restrictivă privind imigraţia. Norvegia nu este stat membru al Uniunii Europene, dar face parte din Zona Economică Europeană şi zona Schengen, două mecanisme prin care este permisă libera circulaţie a cetăţenilor. “Ideea unui referendum este interesantă şi Norvegia ar trebui să organizeze şi ea un referendum pe tema imigraţiei. Sunt absolut sigur că majoritatea cetăţenilor ar vrea să o restricţioneze"
 a precizat Mazyar Keshvari, responsabil pentru problemele imigratiei în cadrul Partidului Progresului. 
Uniunea Europeană, confruntată cu pericolul extremei dreapta
Votul elveţian a alertat observatorii occidentali. Unda de şoc generată de majoritatea care s-a pronunţat în favoarea limitării imigraţiei nu putea să ocolească elita pro-europeană. Ea anunţă mari convulsii electorale. 

Pentru moment, elita continentală se arată prea puţin capabilă să frâneze populismul extremei dreapta. După cum semnala Neue Zücher Zeitung, peste o treime din francezi ar vota în favoarea Frontului Naţional condus de Marine Le Pen - o formaţiune politică despre care 50% din francezi cred că reprezintă o ameninţare la adresa democraţiei. După cum relevă ziarul elveţian, în Franţa „până şi cercurile burgheze moderate favorizează mai nou limitarea imigraţiei”
. Neue Zürcher Zeitung îl citează pe Daniel Cohn-Bendit, potrivit căruia 60% ar aproba ideea unei limitări a imigraţiei.

Această opţiune a majorităţii francezilor ar putea fi împărtăşită de vecinii germani şi belgieni ai Hexagonului, de olandezi, italieni şi de alţii. Un sondaj efectuat la iniţiativa Deutsche Welle relevă că 48% din germani ar vota în favoarea limitării imigraţiei, doar 46% ar fi împotrivă.  
Sondajele de opinie arată că participarea formaţiunilor de extremă dreapta, eurosceptice la scrutinul pentru alegerile europarlamentare va fi mult mai ridicată decât în cazul celorlalte formaţiuni politice. Grupările extremiste, populiste, tind să obţină scoruri mai mari la alegerile europarlamentare decât la alegerile naţionale. Pe de altă parte, potrivit unui sondaj Gallup Europe, doar 30% dintre cei chestionaţi au exprimat o părere pozitivă despre UE, comparativ cu nivelul de 70% în urmă cu 20 de ani. Concluzia autorilor cercetării a fost că “proiectul european nu a fost niciodată în istoria sa atât de nepopular”
. 

În timp ce partidele aflate la guvernare sunt mai preocupate de scrutinele naţionale decât de alegerile europene cu participare slabă la vot, formaţiunile extremiste depun eforturi considerabile pentru a obţine un procentaj considerabil la scrutinul eurpăparlamentar din mai 2014, legitimându-şi, astfel, influenţa. Această mişcare survine în momentul în care Parlamentul European câştigă puteri însemnate, mai ales în ceea ce priveşte alegerea preşedintelui Comisiei. 
Potrivit unui sondaj comandat de Le Monde, 34% din francezi aderă la ideile Frontului Naţional. Aspectul cel mai relevant este că Frontul Naţional tinde să fie perceput mai mult ca partid patriotic, ataşat valorilor tradiţionale decât ca partid de extremă dreapta. Conform sondajului realizat de TNS Sofres, 46% dintre francezi văd în Frontul Naţional un partid ataşat de valorile patriei, 43% continuă să-l perceapă ca pe un partid naţionalist, xenofob şi 11% nu au exprimat o opinie.
În Marea Britanie ascensiunea UKIP nu este mai puţin spectaculoasă. La sfârşitul anului 2013, laburiştii obţineau 33% în sondaje, UKIP 22%, iar conservatorii lui David Cameron, 21%. Discursul UKIP - condus de extremistul Nigel Farage - este construit mai ales pe teme anti-europene şi anti-imigraţie. Mai radical decât Frontul Naţional din Franţa - care cere ieşirea din zona euro - UKIP cere ieşirea din Uniunea Europeană. 

În Polonia, la începutul acestui an, Mişcarea Naţională Poloneză (Ruch Narodowy - RN), formatiune de extremă dreapta care grupeaza zeci de mici organizaţii naţionaliste şi antieuropene, a anunţat că intră în cursa pentru Parlamentul European şi că doreşte sa formeze o coaliţie cu Frontul Naţional din Franţa, formaţiunea condusă de Marine Le Pen. Frontul Naţional din Franţa şi Partidul Libertăţii (PVV) din Olanda - în fruntea căruia se află extremistul Geert Wilders şi care conduce în sondajele de opinie - au lansat în noiembrie 2013 o alianţă paneuropeană a formaţiunilor de extremă dreapta, promiţând să “omoare monstrul de la Bruxelles”
. Principalele două viziuni pe care cele două formaţiuni le au în comun sunt politica anti-imigraţie şi politica anti-europeană. Cele două partide şi liderii lor încearcă să profite de valul de euroscepticism şi să introducă în PE un „cal troian”, pentru a bloca din interior mecanismul de luare a deciziilor. Pentru a foma un grup în Parlamentul European şi a-şi putea impune viziunea, extremiştii au nevoie de 25 de europarlamentari, proveninţi din cel putin un sfert din statele membre ale Uniunii Europene. un statut care le-ar permite membrilor să primească fonduri europene pentru reuniuni şi promovare, precum şi mai multe locuri în conducerile comisiilor de specialitate, spaţii de birouri şi mai mulţi angajaţi. Conform sondajelor actuale, în urma alegerilor europarlamentare din mai 2014, posibilitatea apariţiei unui astfel de grup în cadrul Parlamentului European pare a se întrevedea din ce în ce mai clar. 
Marine Le Pen, care a afirmat că „Uniunea Europeană se va prăbuşi precum Uniunea Sovietică”
 a subliniat că obiectivul lor este de a ignora Bruxelles-ul şi de a reda libertatea naţiunilor şi popoarelor din Europa. Scopul alianţei dintre FN şi PVV este să aducă alături Partidul Democrat (anti-imigraţie) din Suedia - aflat în creştere în sondaje - Partidul Popular Danez (anti-imigraţie), Partidul Libertăţii din Austria, care a obţinut peste 20% din voturi la alegerile naţionale - şi îşi propune să obţină un scor de 20% la alegerile europarlamentare din mai 2014 - Vlaams Belang (separatişti flamanzi) din Belgia - creditat cu cu 11,3% intentie de vot - şi Liga Nordului din Italia.

În Italia, Matteo Salvini, secretarul federal al Ligii Nordului, a declarat că  este momentul să fie reduse puterile Uniunii Europene şi să se revină la "suveranitatea naţională şi regională". Matteo Salvini a precizat că va continua să susţină renunţarea la moneda euro, despre care a afirmat că "a masacrat economia" Italiei. El s-a referit la planurile vizând o coaliţie a partidelor de extremă dreapta în cadrul Parlamentului European, după alegerile europarlamentare din mai 2014 - incluzând formaţiunea pe care o reprezintă. Coaliţia ar urma să cuprindă şi Frontul Naţional din Franţa, formaţiunile componente având trei puncte comune: "ieşirea din zona euro, lupta împotriva imigraţiei şi împotriva şomajului"
. Mişcarea autonoma Liga Lombardă, membră a confederaţiei naţionaliste italiene Liga Nordului, a susţinut o petiţie populară pentru închiderea graniţelor Italiei timp de cinci ani. Matteo Salvini a declarat că italienii “îşi văd sacrificată propria siguranţă pe altarul uşilor deschide în faţa tuturor”
. Pe de altă parte, în Italia, Mişcare 5 Stele, condusă de extremistul Beppe Grillo, va obţine un scor bun la alegerile europarlamentare. Potrivit VoteWatch - o organizaţie cu sediul la Bruxelles, care a monitorizat sondajele naţionale - Mişcarea 5 Stele din Italia ar putea obţine 18 locuri în Parlamentul European în urma alegerilor din mai 2014.

“Ascensiunea partidelor populiste şi xenofobe, rata scăzută de participare la alegeri, amplificarea corupţiei şi neîncrederea în elitele politice evidenţiază existenţa unor deficienţe ale democraţiei în Europa, situaţie agravată de criza socio-economică” se precizează în concluziile unui raport pe tema situaţiei democraţiei în Uniunea Europeană, realizat de Institutul britanic Demos. Raportul precizează că “în Europa, democraţia nu poate fi considerată drept garantată automat” existând regrese în materie de respectarea principiilor statului de drept. Participarea cetăţenească este în scădere în Uniunea Europeană, iar încrederea în sistemul democratic “a suferit o scădere brutală” în ultimii ani. În consecinţă “pentru a fi credibilă în rolul său de gardian, Uniunea Europeană poate ar trebui să îşi reformeze propria funcţionare şi propriile structuri”
. 
Pro-europenii ar trebui să-şi asigure cel puţin 70% din mandate pentru a împiedica formaţiunile extremiste să-şi impună punctele de vedere. În cazul partidelor extremiste, paradoxul - subliniat de The Guardian - este că, pe de o parte, aceste formaţiuni afirmă că au legitimitate democratică în baza voturilor primite la scrutinul europarlamentar şi, pe de altă parte, susţin că Parlamentul European este nedemocratic.

„Dacă partidele eurosceptice vor avea succes la alegerile din 2014, vom avea cel mai extremist Parlament European din toate timpurile. Mă seperie nu numai atitudinea lor rasistă şi discriminatorie, dar şi protecţionismul şi ostilitatea faţă de piaţa unică europeană care susţine locurile de muncă a trei milioane de britanici”
 a declarat baronesa Sarah Ludford, europarlamentar liberal-democrat.

"Proiectul european se află în faţa unui risc foarte mare" a subliniat Anni Podimata, vicepreşedintă a Parlamentului European. "Sentimentul antieuropean se agravează pe zi ce trece. El ar trebui să incite partidele la o asumare a mesajului european"
.

"Dacă ne este ruşine cu Europa, extremiştii vor prevala" a avertizat comisarul european Michel Barnier. "Ce-i mai rău, pentru Europa, este tăcerea, înaintarea cu capul plecat"
.

Preşedintele Comisiei Europene, Jose Manuel Barroso, le-a cerut europenilor să iasă din „starea de confort” şi să rupă tăcerea pentru a apăra Europa în faţa populiştilor şi extremiştilor care aşteaptă să obţină rezultate bune la alegerile europarlamentare. „Trebuie să avem curajul să luptăm împotriva acestor forţe negative. Lansez un apel foarte puternic către europeni să iasă din starea de confort, să rupă tăcerea, să nu-i mai lase pe extremişti să ia mereu iniţiativa şi să aibă curajul (...) să apere Europa” a subliniat Jose Manuel Barroso. „Doresc ca anti-europenii să nu mai fie cei care iau iniţiativa profitând de emoţiile şi de temerile” determinate de criză şi de şomaj a adăugat el, mai ales că sondajele arată că partidele extremiste se bucură de o popularitate considerabilă la alegerile europarlamentare. „Este nevoie ca europenii să asume un discurs mai constructiv”. „Aş dori să văd forţele europene de centru-stânga, de centru-dreapta şi de centru că au curajul de a sări în apărarea Europei”. Preşedintele Comisiei Europene a apreciat că „nu Europa este cauza problemelor, dar ea este o parte a soluţiilor”
.

Plan european de combatere a extremismului

De-a lungul ultimilor ani, în Comisia Europeană s-a atras de mai multe ori atenţia asupra faptului că insecuritatea economică, accentuată de criză, este un climat care favorizează manifestările şi grupările extremiste. Comisia Europeană a publicat un plan de acţiune în zece puncte, prin care invită statele membre să depună mai multe eforturi pentru a înlătura ameninţarea pe care o reprezintă extremismul, deseori cu accente  violente. Se face apel la acţiuni preventive mai eficiente şi coordonate, care să permită combaterea radicalizării şi înlăturarea ameninţării tot mai mari a extinderii extremismului politic violent în Europa. 
Comisia Europeană a subliniat necesitatea de a se lua mai multe măsuri pentru a împiedica persoanele cu ideologii radicale să se implice în activităţi extremiste şi pentru a le convinge să renunţe la acestea. Statele membre sunt invitate să introducă programe care să ajute membrii grupărilor extremiste să renunţe la violenţă şi la mediul care o promovează. 

Măsurile propuse includ crearea unui centru european de cunoaştere pentru a facilita schimbul de informaţii, de rezultate ale studiilor şi de bune practici în domeniul combaterii extremismului politic. O altă propunere prevede utilizarea forumurilor de discuţii on-line şi a platformelor sociale pentru a lupta împotriva propagandei teroriste şi a tehnicilor de recrutare on-line. Măsurile propuse nu urmăresc doar prevenirea violenţei extremiste în Europa, dar şi descurajarea participării europenilor la taberele de antrenament şi în zonele de conflict. Deseori, după asemenea experienţe, aceştia se radicalizează iar la întoarcere pot deveni o ameninţare pentru securitatea  Europei.   
DIMENSIUNILE ÎNGRIJORĂTOARE ALE TERORISMULUI. 

PLAN AL QAEDA PE DOUĂ DECENII
Trecerea de la actele sporadice ale unor indivizi izolaţi la acţiunile teroriste de amploare, comise, de regulă, de către grupuri teroriste bine organizate, concomitent cu folosirea unui larg evantai de mijloace şi metode, reprezintă o caracteristică foarte importantă pentru terorismul contemporan. Văzut prin prisma istoriei, actualul val de terorism, aproape epidemic, nu ar părea atât de grav. Dar statisticile nu pot surprinde întotdeauna dimensiunile reale şi importanţa unor acţiuni teroriste. 
Conceptual, terorism trebuie înţeles ca tip de exprimare socială, delimitându-l categoric de alte manifestări umane violente. Astfel, actele de violenţă săvârşite de organizaţiile teroriste şi calificate drept acte de terorism au caracter politic, întrucât vizează în mod direct sau indirect atingerea unor obiective de natură politică. Spre deosebire de acestea, actele de violenţă întreprinse de organizaţiile criminale de tip mafiot, de bande sau unele secte religioase au un caracter de drept comun.

Terorism european
Luările de ostatici şi sechestrările de persoane, ocuparea sediilor unor instituţii de stat sau politice, atacurile armate întreprinse împotriva unor persoane sau obiective, provocarea de avarii, incendii sau explozii, acţiuni de tip diversionist, infestarea sau contaminarea unor medii sau obiective, deturnările de mijloace de transport, fie el terestru, maritim sau aerian şi folosirea teroriştilor-sinucigaşi sunt metode care fac parte din tehnicile intens uzitate ale terorismului contemporan. 

În Europa se vorbeşte tot mai mult despre un “euro-terorism”. Conform rapoartelor Europol, pe Bătrânul Continent atentatele sunt comise atât de organizaţiile extremiste europene cât şi de islamişti. Mai grav este că a fost evidenţiată existenţa unei colaborări între grupurile teroriste din mai multe ţări.  Euro-teroriştii au luat calea jihadului armat în Europa. Aceştia se recrutează între ei, campaniile radicale islamice de pe Internet jucând un rol important în acest proces. Dintre cei noi recrutaţi, mulţi au antecedente penale minore.  
Europa de astăzi se confruntă cu integrismul - mişcare fundamentalist-radicală - care angajează, deseori, acţiuni violente. În faţa pericolului răspândirii fundamentalismului precum şi a proliferării terorismului, cele mai multe vulnerabilităţi le prezintă Europa, atractivă în primul rand datorită standardului ridicat de viaţă. O problemă a ţărilor europene este şi pericolul ca, în condiţiile proliferării armelor de distrugere în masă, unele dintre aceste mijloace să ajungă în mâinile fanaticilor integrişti. 
Fenomenul fundamentalist-radical a luat o amploare îngrijorătoare, fiind considerat unul dintre cele mai mari pericole la adresa păcii şi securităţii. Europa este supusă pericolului fundamentalist-radical într-o măsură mai mare decât orice altă zonă a lumii occidentale.  
Specificitatea organizaţiilor teroriste

Serviciile italiene de informaţii au identificat, încă din anul 2001, o reţea numită Firul Roşu, reunind câteva grupări teroriste: Graop (Grupul de Rezistenţă Antifascistă Întâi Octombrie) din Spania, Gruparea de Acţiune Directă, din Franţa, Pira (Adevărata Armată de Eliberare Irlandeză), din Irlanda, BR-PCC (Brigăzile Roşii - Partidul Comunist Combatant) şi Federazione, ambele din Italia. Cea din urmă reuneşte, de fapt, trei noi mişcări teroriste italiene, şi anume Nucleul Proletar Revoluţionar, Nucleul de Iniţiativă Proletar-Revoluţionar şi Nucleele Teritoriale Anti-imperialiste. Potrivit datelor oficiale, NTA ar reprezenta un real pericol date fiind structurarea şi organizarea grupurilor sale, reţeaua acoperind aproape în totalitate teritoriul peninsulei, spre deosebire de celelalte două grupări din componenţa Federaţiei, NRP şi NIPR, prezente în zonele celor două mari oraşe, Milano şi Roma. BR-PCC coordonează acţiunea diverselor grupări din cadrul Firului Roşu, în special în Franţa, unde sunt refugiaţi aproximativ 30 de militanţi. 

Acţiunilor teroriste puse la cale şi realizate de către persoane izolate sau anumite grupuri, ale căror obiective rămân uneori necunoscute, li se alătură actele de terorism de stat, care au ca scop înlăturarea unor personalităţi politice sau de stat străine. Recurgerea tot mai frecventă, în ultimii ani, la acele forme de acţiune deosebit de periculoase, denumite generic “terorism de stat”, a provocat, în anumite situaţii, consecinţe deosebite asupra relaţiilor politice dintre state, ameninţând, nu de puţine ori, chiar pacea, securitatea şi stabilitatea mondială. De reţinut este şi faptul că actele teroriste nu pot câştiga simpatia şi sprijinul maselor. Dimpotrivă, sunt repudiate, provocând o puternică reacţie împotriva lor. Specialistul Walter Laqueur precizează, în The Age of Terrorism, referitor la ponderea ideologiei în activitatea teroristă: “Nu trebuie exagerată importanţa ei. Printre altele, ideologia nu este decât una din motivaţiile terorismului. Ceea ce contează mai mult este voinţa de acţiune directă, sentimentul că o situaţie este intolerabilă şi că trebuie să i se pună capăt prin toate mijloacele”. 

Tehnoterorismul 
Potrivit unui fost şef al MI-6, Sir Colin Mc Coll, “terorismul ne va însoţi, într-o formă sau alta, o lungă perioadă de timp”
. De asemenea, experţii Observatorului Internaţional al Terorismului din Paris au făcut ample referiri la utilizarea de către unele mişcări islamiste a aşa-numitului “tehnoterorism”, mai exact utilizarea unor metode ale tehnicii avansate, precum comunicaţiile prin satelit, poşta electronică şi Internetul. Aceştia au dezvăluit pericolul reprezentat de intensificarea relaţiilor şi colaborării militare între mişcările islamiste extremiste şi organizaţiile teroriste internaţionale, care nu au nicio legătură cu islamul, atrăgând, totodată, atenţia asupra pericolului care va ameninţa în următorii ani întreaga lume, rezultat al cooperării dintre acestea şi nuclee ale criminalităţii organizate transfrontaliere prin intermediul cărora pot intra în posesia armei nucleare şi a celei bacteriologice. Analiştii au prevăzut o creştere a acţiunilor extremist-teroriste ca urmare a reacţiei de răspuns a comunităţii internaţionale la atentatele din 11 septembrie 2001 asupra teritoriului S.U.A. Este vorba despre diversificarea formelor, metodelor, procedeelor şi mijloacelor de acţiune, un rol important revenind, probabil, mijloacelor chimice şi biologice, precum şi celor informatice, mizându-se, în mod deosebit pe impactul psihologic al acestora asupra opiniei publice. 

Teroriştii pot achiziţiona şi intra în posesia unor încărcături sofisticate, cum sunt armele chimice şi biologice. Totodată, aceştia pot rezolva probleme complicate de logistică şi de comunicaţii, să folosească explozivi cu efect întârziat sau polifazici ori sisteme portabile de legătură prin satelit. Deţin pregătirea tehnică necesară pentru a ataca şi neutraliza infrastructura, reţelele informatice, grilele energetice şi de transport. Eforturile depuse pentru protejarea acestor sectoare vitale ale societăţii nu reprezintă nici măcar un început în înfruntarea pericolului reprezentat de noul terorism. 
Tipurile de terorism ale viitorului merg dincolo de deturnarea de avioane şi capturarea de ostatici. Noua generaţie de conflicte va înlocui conflictele militare contemporane. Recrudescenţa terorismului poate influenţa relaţiile internaţionale, prin determinarea reevaluărilor probabile ale riscurilor şi ameninţărilor la adresa securităţii regionale şi globale, precum şi redefinirea priorităţilor comunităţii internaţionale faţă de acestea. 

Profesionalizarea terorismului  
Pentru a putea califica în mod corespunzător faptele denumite generic acte de terorism este necesară o analiză foarte complexă, pornind îndeosebi de la mobilul acţiunii, scopul urmărit, pericolul social pe care-l reprezintă, calitatea autorilor, starea de spirit a acestora, mijloacele folosite, locul săvârşirii, cine sunt victimele şi ale cui interese se vizează a fi prejudiciate, consecinţele şi implicaţiile. Numai astfel se poate realiza o distincţie clară între un act criminal de drept comun şi un act terorist. Se evidenţiază ca fiind relevante, climatul geopolitic specific procesului de reconfigurare politico-militară şi economică, marcat de modificarea radicală şi continuă a echilibrului de forţe şi accentuarea interferenţei dintre terorism şi unele segmente ale crimei organizate. Structura organizaţiilor teroriste profesioniste s-a specializat foarte mult, astfel încât căderea uneia nu afectează pe celelalte, exclusă fiind structura piramidală. 
Internaţionalizarea unor stări conflictuale a creat condiţii favorizante dezvoltării terorismului, iar dispariţia unor sponsori tradiţionali ai acestuia a făcut ca organizaţiile extremist-teroriste să se orienteze, tot mai frecvent, spre crima organizată, ca principală sursă de finanţare. De asemenea, nu trebuie ignorate noile organizaţii, structurate după unele principii extrem de difuze, cu motivaţii atipice şi moduri de acţiune aflate în afara logicii formale, nici faptul că terorismul ideologic va continua să fie favorizat de crizele economice. În plus, terorismul kamikaze rămâne, în continuare, mijlocul cel mai simplu, mai sigur, mai puţin costisitor, de mare impact psihologic în crearea unei adevărate isterii de masă şi la îndemâna organizaţiilor teroriste radicale care s-au specializat în domeniu.  Principalele câmpuri de luptă nu se vor mai regăsi preponderent în Orientul Mijlociu, dar în SUA şi în UE, cu luptători având cetăţenie americană sau europeană, şcoliţi în taberele de pregătire din întreaga lume. 
Terorismul şi-a extins acţiunea în sfera economicului

Terorismul a devenit o activitate în care se rulează mari fonduri financiare, unele organizaţii dispunând de sume realmente impresionante. Aceste fonduri provin atât din ajutoarele asigurate de către statele ce sponsorizează terorismul, cât şi din cotizaţiile simpatizanţilor ori taxele adunate sub ameninţare, precum şi din răpiri, jafuri armate, trafic ilegal de droguri, armament, muniţii, explozivi. O anchetă a Congresului SUA arăta că băncile americane şi cele europene spală anual între 500 de miliarde şi un trilion de dolari proveniţi din activităţi criminale internaţionale, iar jumătate sunt spălaţi doar de băncile din SUA. 
Câmpul de acţiune al terorismului s-a extins din sfera social-politicului şi în cea a economicului. Terorismul şi criminalitatea organizată a “gulerelor albe”, cum o defineşte Edwin Sutherland în „White-Collar Criminality” acţionează nu de puţine ori mână în mână, se întrepătrund, se sprijină reciproc şi conlucrează, iar sub acoperirea unor pretinse revendicări şi motivaţii politice se adăpostesc exponenţi ai criminalităţii. Se poate aprecia că pentru a califica în mod corespunzător faptele denumite generic “acte de terorism” este necesară o analiză foarte complexă, pornind îndeosebi de la mobilul acţiunii, scopul urmărit, pericolul social pe care-l reprezintă, calitatea autorilor, starea de spirit a acestora, mijloacele folosite, locul săvârşirii, cine sunt victimele şi ale cui interese se vizează a fi prejudiciate, consecinţele şi implicaţiile. Numai astfel se poate face o distincţie clară între un act criminal de drept comun şi un act terorist. 
Terorismul s-a transformat în mod radical. Teroriştii actuali, ca şi motivaţiile lor s-au schimbat. Walter Laquer preşedintele Comitetului Internaţional de Investigaţii de la Washington, în lucrarea „The New Terrorism: Fanaticism and the Arms of Mass Destruction” - prefaţată de fostul director al CIA James Woolsey - identifică două noi dimensiuni cheie ale terorismului. Prima dimensiune este „complexul patologic” termen indicând o anumită schimbare intervenită în sistemul de valori al protagoniştilor. Terorismul a înregistrat unele schimbări ciudate în ultimul timp, iar în viitor va înregistra un şi mai accentuat complex patologic. Motivaţiile politice sau ideologice, în sens tradiţional, se vor deplasa spre fundal şi vor fi înlocuite de fanatismul sectar, etnic, sau doar personal”. A doua dimensiune, care deosebeşte noul terorism de cel clasic este accesul la armele de distrugere în masă, pericolul megaterorismului. Walter Lacquer a precizat că teroriştii cu motivaţii etnice şi religioase sunt mai puternici decât înaintaşii lor, mai ales că suportul lor financiar provine de la un cerc mai larg de persoane. Teroriştii şi-au schimbat modul de a acţiona. Atacurile se înmulţesc, potenţialul distructiv creşte mai rapid, aceştia devenind din ce în ce mai aplicaţi şi mai greu de identificat.
Surse de finanţare


Terorismul este o formă asimetrică, neconvențională de conflict, care prin natura sa anarhică, adaptabilă şi difuză se face extrem de greu de identificat, gestionat şi contracarat. Dar un punct slab a putut fi depistat şi trebuie speculat la maximum pentru a nimici această plagă a lumii moderne. Această vulnerabilitate este reprezentată de sursele de finanțare ale terorismului.
Orice susţinere financiară, orice formă de acţiune, act de încurajare, planificare sau participare la un act de teroare se consideră a fi o sursă de finanţare a terorismului. Astfel, finanţarea terorismului nu presupune doar latura financiară, dar şi elemente ce ţin de acţiune, implicare directă sub orice formă. Atentatele teroriste nu necesită sume extraordinare pentru înfăptuirea lor, acest lucru observându-se în cazuri precum: World Trade Centre 1993 - aproximativ 19.000 $; World Trade Centre 2001 - aproximativ 500.000 $; Madrid 2004 - aproximativ 10.000 $; Londra 2005 - aproximativ 15.000 $; Jakarta 2003 - aproximativ 30.000 $; Istanbul 2003 - aproximativ 50.000 $. Se poate observa că  atentatul terrorist cel mai costisitor, mai amplu şi mai grav şi terifiant a fost cel din Statelor Unite - 11 septembrie 2001. În cazul atentatelor teroriste, cea mai mare parte a fondurilor este destinată întreţinerii întregului mecanism: susţinerea financiară a membrilor organizaţiilor, antrenamente, planificare, recrutări, achiziţii, pregătiri, comunicaţii, transporturi, menţinerea reţelelor internaţionale, tehnici de persuaziune, propagandã, etc.

Grupările teroriste au profitat de globalizare pentru a se extinde şi s-au adaptat uşor la noile tehnici şi resurse financiare, în pofida eforturilor făcute de organizaţiile internaţionale pentru a le combate. Metodele şi sursele teroriştilor sunt complexe şi variază în funcţie de mărimea şi orientările celulei teroriste, de regiune, de ţară şi de oportunităţile pe care le pot specula, scopul final fiind de a atrage fonduri. Finanţarea grupărilor teroriste se realizează atât din surse legale, cât şi din surse ilegale.

Sursele legale sunt considerate a fi afacerile legale, asociaţiile de caritate, organizaţiile non-guvernamentale, zakatul şi donaţiile de orice fel. Sunt folosite pentru a genera venit şi,sau ca afaceri paravan pentru spălare de bani. Acestea sunt sursele mai puţin profitabile, însă conferă o siguranţă de funcţionare, autorităţilor fiindu-le greu să depisteze traseul veniturilor şi beneficiarului final. Sursele legale pot varia de la afaceri mici şi mijlocii, la afaceri mari, domeniile de activitate fiind diverse - industrie, transporturi, imobiliare, agricultură, industrie bancară. Mediul propice în care grupările teroriste îşi pot dezvolta afacerile este reprezentat de zonele cu fiscalitate scăzută şi în care frauda poate fi facută fără probleme. Asia de Sud-Est este o astfel de zonă, fiind şi un centru bancar islamist. Orientul Mijlociu este, de asemenea, un mediu propice dezvoltării afacerilor ce susţin acţiunile teroriste. Al Qaeda are, în această zonă, mai multe afaceri. 

Asociaţiile de caritate şi ONG-urile pot genera fonduri din mai multe zone ale lumii şi pot avea sucursale în diverse ţări. Organizaţiile teroriste îşi trimit oamenii în aceste zone pentru a controla fondurile sau pentru a le deturna. Mai mult, aceste surse financiare legale se bucură de încrederea publică. Este extrem de greu pentru autorităţi să depisteze care sunt asociaţiile de caritate sau ONG-urile cu intenţii dubioase, mai ales că în acestea pot exista doar unele persoane rău intenţionate care încearcă deturnarea fondurilor. 

În Coran se vorbeste despre Zakat ca fiind o lege de o deosebită importanţă pentru comunitatea musulmană, presupunând ca persoanele înstărite să facă donaţii pentru cei mai săraci. Sumele nu sunt fixe şi variază în funcţie de posibilităţile financiare ale fiecăruia. Cei ce nu sunt musulmani dar trăiesc în comunitatea musulmană sunt obligaţi să ofere o taxă asemănătoare numită Jizyah. Sumele strãnse din aceste taxe sunt considerabile - doar din Arabia Saudită se strãng, anual, aproximativ 10.000.000 $. Contabilitatea acestor sume este precară şi face posibilă transformarea acestor taxe în vehicule de spălat bani. Pe lângă Zakat, grupările teroriste primesc sponsorizări de la simpatizanţi înstariţi sau chiar de la bănci islamice - Bank al-Taqwa fiind asociată cu Hamas, iar Al-Qaeda sau Al-Shamal Islamic Bank fiind înființate de Osama bin Laden.
Sursele ilegale de finanţare sunt cele care produc veniturile cele mai mari într-un timp relativ scurt. Pe de altă parte, însă, au un grad mare de risc, fiind mai ușor de depistat decât cele legale. Sursele ilegale sunt: traficul de droguri, traficul de persoane, traficul de arme, fraudele cu cărți de credit și cecuri, infracțiuni cibernetice, piraterie, răpiri, furt, jaf, contrabandă - în general, orice fel de activitate criminală de natură să producă un profit mare și rapid.
Traficul de droguri este una dintre cele mai importante surse de venit, profitul realizat fiind imens. Pieţele de desfacere sunt foarte variate și într-o continuă expansiune. Culturile de mac din Afganistan reprezintă 70%-90 % din producția mondială de opium, aceasta fiind controlată de Al-Qaeda și talibani. America de Sud este o zonă bogată în plantații de coca, unde grupările FARC și National Liberation Army of Columbia dețin controlul. Conform State Department Office - International Narcotics Matters, costul de producție al unui kilogram de cocaină este de 3.000 $ iar prețul de vânzare este 20.000 $. Costul de producție al unui kilogram de heroină este de 4.000-5.000 $, iar prețul de vânzare este de 250.000 - 300.000 $. Riscul este mare - veniturile, pe măsură.

În afara producerii veniturilor, pentru a-și asigura existenţa și buna funcționare a celulelor în diverse locuri, reţelele teroriste trebuie să-şi poată deplasa fondurile. Metodele principale sunt: hawala, curieri sau chiar sistemul bancar internațional.
Hawala este un sistem de transfer al banilor care îsi are originea în legile islamice, menționat prima oara în secolul al VIII-lea. Este utilizat în aproape tot Orientul Mijlociu și se bazeazã pe încredere, precum și pe asigurarea anonimatului, deoarece operațiunile nu se realizează pe hârtie. Utilizatorii acestui sistem transmit banii peste granițe sau în diverse regiuni fără a-i transfera în mod fizic. Banii care se doresc a fi transferați se încredinţează unui hawaladari (agent regional), care, în schimbul lor, oferă o parolă cu care beneficiarul poate ridica banii de la hawaladari din zona unde se doresc mutați. Sistemul este considerat foarte eficient. Operațiunile sunt greu de urmărit de către autoritãţi din cauza lipsei evidenţelor. În cazul în care există evidenţe, acestea sunt codificate.
O altă metodă folosită este cea a curierilor, care presupune transferul fizic al banilor de către persoane delegate. Această metodă poate fi problematică având în vedere cantitatea limitată pe care o pot transfera fizic. Pentru a maximiza eficacitatea operațiunii, curierii transportă, deseori, obiecte de valoare. La destinație, acestea sunt transformate în bani.
Sistemul bancar internațional este de asemenea utilizat pentru transferarea fondurilor. Este metoda cea mai riscantă. Pentru a putea fi ascuns adevăratul beneficiar și a face o pistă cât mai sinuoasă, grupările teroriste folosesc firme paravan, companii off-shore, paradisuri fiscale, asociații de caritate, ONG-uri. Pentru a aduce bani în băncile occidentale sunt folosite băncile islamice, care au un sistem diferit față de cele europene. Sistemele de transfer electronic sunt folosite de persoane cu identitate falsă, iar sumele sunt menținute sub limita de 10.000 de dolari pentru a nu atrage atenția asupra lor. 

 
La nivel internațional Grupul de Acțiune Financiară (FATF-GAFI) este cel mai important organism care se ocupă cu combaterea spălării banilor și finanțarea terorismului. FATF este un organism internaţional independent, inter-guvernamental, având mandatul de a stabili standarde și de a promova o implementare directă a măsurilor legale. A fost creat în 1989 de către țările G7. În prezent conține 34 de țări membre și douã organizații internationale: Comisia Europeană şi Consiliul de Cooperare al Golfului. Scopul principal este de a sprijini şi contribui la eforturile internaţionale împotriva spălării banilor, finanțării terorismului și a altor pericole pentru integritatea sistemului financiar internațional prin emiterea de standarde internaționale, recomandări, implementarea efectivă a măsurilor legale. Există o colaborare foarte stransă între FATF și alte organisme precum: Uniunea Europeană, Cooperarea Economică Asia-Pacific (APEC), Consiliul de Cooperare al Golfului (GCC), Organizația Statelor Americane (OAS), Organizația pentru Securitate și Cooperare în Europa (OSCE), Uniunea Africană, FMI și Banca Mondială.
Suport media şi tehnologie modernă


În raport cu două state angajate într-un război convențional, grupările teroriste nu sunt constrânse de precepte morale și legale. Dezvoltarea tehnologică întăreşte acest avantaj competitiv. În 1991, a apărut postul de televiziune al-Manar, cunoscut printre susținătorii Hezbollah precum Qanat al-Muqawama (Stația de Rezistență). După retragerea armatei israeliene din Liban, un susținător Hezbollah declara că fără al-Manar victoria ar fi fost evazivă. Unii dintre cei 300 de angajați au Al-Manar  sunt foști luptători, o parte participă regulat la seminare și conferințe privind agențiile guvernamentale israeliene și modul în care acestea funcționează, iar complexul televiziunii este protejat în permanență de gărzi înarmate care verifică orice persoană din motive de securitate. Hezbollah a evoluat în ultimii ani, realizând că de la evenimentele extreme din Beirut 1983 trebuie să facă un pas înainte și să adauge extremismului o anumită doză de pragmatism pentru a-și atinge scopurile de natură politică și ideologică.
Atacul din Mumbai, 2008, a avut drept componentă esențială tehnologia: au fost utilizate modele 3D construite folosind Google Earth pentru a determina puncte de intrare și de ieșire. Au fost utilizate telefoane inteligente și prin satelit pentru coordonare între participanții la asalt și centrul de comandă și transferuri bancare online pentru finanţarea acțiunii. Una dintre rețelele implicate este Jamaat-ud-Dawa din Pakistan. Contul de Twitter al acestei grupări are peste 10.000 de abonați. În 16 decembrie 2013, un mesaj postat anunța: “istoria nu s-a încheiat încă, ea va fi rescrisă”. Data de 16 decembrie are o încărcătură aparte: în 16 decembrie 1971, armata pakistaneză a semnat acordul de pace impus de India. Un alt exemplu în acest sens este contul de Twitter al grupării Al-Qaeda din Maghrebul Islamic, care are aproximativ 15.000 de abonați. 
Grupările extremiste folosesc publicații accesibile tuturor prin intermediul Internetului şi care le susțin, sub o formă sau alta, viziunea. Un exemplu în acest sens este revista Inspire - considerată a apărea sub auspiciile Al-Qaeda din Peninsula Arabă. În una dintre ediţii, când editorul face referire la atentatele din Boston, el are următorul mesaj: “O, naţiune americană, noi suntem oamenii justiţiei, noi o îmbrăţişăm, credem în ea şi o chemăm.” Toate aceste căi mediatice îşi dovedesc eficiența, oferind susținere pentru recrutarea și mobilizarea personalului, atragerea de susținători, de simpatizanți și de capital logistic sau financiar necesar pentru funcționarea organizației. 
 
Plan Al Qaeda pe 20 de ani: de la “Trezire” la “Victoria finală”
Revista Panorama dezvăluia încă din anul 2006 existenţa unui plan al Al Queda pe două decenii - perioada 2001-2020 - şi cuprinzând şase etape. William McCants, unul dintre cercetătorii însărcinaţi de Pentagon cu analizarea evoluţiei gândirii teroriştilor islamici, a relevant existenţa unei strategii mult mai coerente decât s-ar putea crede. “În spatele haosului miilor de sigle teroriste există un gen de gândire unică, mergând dincolo de expulzarea occidentalilor din Arabia Saudită. Ceea ce teroriştii vor cu adevărat este să distrugă echilibrele geopolitice până când vor crea o nouă ordine mondială”
. 

William McCants a identificat principalele documente care articulează planul Al Qaida impotriva Occidentului. Unul dintre acestea, tradus de William McCants, este eseul “Gestionarea barbariei”. Autorul său, Abu Bakr Naji, susţine că, în trecut, extremiştii islamici au eşuat întrucât superputerile au sprijinit economic, în lumea arabă, regimuri si guverne prietene. Victoria extremiştilor islamici a început să se întrevadă când ciocnirea a fost directă, aşa cum s-a întâmplat cu sovieticii în Afganistan. Potrivit opiniei lui Abu Bakr Naji, la fel se va întâmpla cu americanii după intervenţia directă în Afganistan, apoi în Irak. Marele punct de cotitură va apărea după retragerea americanilor din Irak întrucât, în acel moment, guvernele din Orientul Mijlociu care au sprijinit SUA vor fi mai vulnerabile. Ulterior, teroriştii vor putea acţiona pentru a determina prăbuşirea lor. 
A apărut un plan detaliat pe 20 de ani al Al Qaida pentru a atinge victoria finală. Cel care s-a referit prima oară la acesta a fost Fuad Hussein, un jurnalist iordanian care, în 1996, s-a aflat, o perioadă, în aceeaşi închisoare cu Abu Musab al-Zarqawi, liderul Al Qaida ucis, ulterior, în Irak. Fuad Hussein a publicat în 2005 un volum biografic despre Zarqawi şi a doua generaţie din Al Qaida - în care autorul lasă să transpară simpatia faţă de extremismul islamic. Textul se bazează pe interviuri luate lui Saif al-Adl - şeful “securităţii” Al Qaida - şi altor lideri ai organizaţiei. Cu mult înainte de a izbucni criza privind programul nuclear iranian, strategii Al Qaida susţineau importanţa atragerii SUA într-un conflict cu Iranul şi Siria. Totodată, îndepărtarea regimului de la Damasc al lui Bashar al-Assad ar permite teroriştilor Al Qaida să se infiltreze în Siria, venind în contact cu Israelul. 

Planul Al Qaida ar prevedea sase etape, începând cu momentul atentatului de la 11 septembrie 2001: 

1. 2001-2003: Trezirea 

În opinia lui Fuad Hussein, atentatele de la New York au fost concepute pentru a determina trupele americane să intervină direct în Orientul Mijlociu: “Lovit la cap, şarpele şi-a pierdut luciditatea şi a reacţionat haotic” a afirmat jurnalistul iordanian. Prima etapă s-ar fi încheiat prin intrarea soldaţilor americani în Bagdad. 
2. 2003-2006: Descoperirea 

Pentru strategii Al Qaida, conflictul prelungit din Irak ar fi permis antrenarea unei noi generaţii de terorişti, pregătiţi să lupte şi pe alte fronturi. Pe de altă parte, a crescut popularitatea organizaţiei lui Ben Laden, care ar fi dobândit şi valenţele unei ideologii.
3. 2007-2010: Ascensiunea 

Ţelul Al Qaida în această perioadă: destabilizarea şi infiltrarea în ţările vecine Irakului, începând cu Siria şi Turcia. “Atacurile împotriva Ambasadei americane de la Damasc şi din localităţi turistice reprezintă preludiul acestei noi etape”
 a precizat Fuad Hussein. În opinia sa, presiunea americană exercitată asupra regimului de la Damasc va fi favorabilă Al Qaida care, în următorii trei ani, ar trebui să-şi concentreze acţiunile şi împotriva Iordaniei şi Libanului. 
4. 2010-2013: Recuperarea puterii 

Conform planului Al Qaeda, subliniat de Fuad Hussein, angajaţi în prea multe fronturi, americanii nu vor putea sprijini guvernele prietene din Orientul Mijlociu, care vor începe să cadă. Conform Al Qaida, procesul ar putea fi facilitate prin atacuri împotriva structurilor petroliere şi prin atentate electronice împotriva unor centre esenţiale ale sistemului economic american. În opinia lui Fuad Hussein, se vizează, astfel, creşterea scepticismul investitorilor străini, mai ales în China şi Japonia, până la provocarea prăbuşirii dolarului şi adoptarea aurului ca valoare de schimb pe pieţele internaţionale. 
5. 2013-2016: Naşterea Califatului 

Odată cu crearea Califatului - la care Ben Laden s-a referit deseori - va deveni imposibil controlul occidental asupra unor ţări arabe, iar Israelul nu va mai fi în măsură să opereze atacuri preventive împotriva celor care îl ameninţă. “Echilibrul internaţional se va schimba” a precizat Fuad Hussein. “China şi India vor fi în acel moment superputeri, în timp ce tendinţa spre unitatea europeană va înceta”
. S-a considerat că noul sistem mondial de putere va fi mai puţin ostil musulmanilor şi vor apărea noi alianţe, care vor determina China să se alieze cu islamiştii. 
6. 2016-2020: Victoria finală 

Califatul va forma o armată care va purta un război mondial împotriva necredincioşilor. “Lumea va conştientiza adevărata semnificaţie a cuvântului terorism”
 a precizat Fuad Hussein, prognosticând apariţia unui tip de utopie islamică. Anumiţi factori pot face ca acest proiect să fie aleatoriu, pornind de la divizările interne ale mişcării jihadiste. 

Într-un ton optimist-moderat, William McCains şi-a exprimat, totuşi, convingerea că “teroristii nu au posibilitatea de a învinge”. A făcut însă o precizare-cheie: “pentru a-i birui, este necesar sa cunosti anvergura ambiţiilor acestora”
. 

Pe de altă parte, însă, Hans Blix, fostul inspector pentru dezarmarea Irakului, s-a pronunţat, fie şi indirect, asupra faptului că războiul împotriva Irakului nu a fost oportun. „Fără Saddam lumea e mai bună, dar nu este mai sigură” a afirmat Hans Blix, cu sublinierea: “războiul din Irak a stimulat şi mai mult terorismul”
.
Secolul XXI a debutat cu forme de terorism post-modern în care mesajul simbolic şi efectul psihologic, obţinute cel mai adesea prin intermediul mijloacelor media, al violenţei extreme este mult mai important pentru gruparea teroristă decât poziţia sau funcţia indivizilor efectiv atacaţi. Grupurile şi indivizii care desfăşoară activităţi anti-statale urmăresc să dobândească prin intermediul mijloacelor media o recunoaştere oficială, sau populară a propriei cauze. Prima parte a Mileniului III a marcat o proliferare a terorismului internaţional. În forma sa actuală, terorismul nu reprezintă doar o ameninţare severă la adresa securităţii naţionale a statelor, dar şi o provocare majoră în planul stabilităţii internaţionale, cu efecte negative asupra întregului sistem mondial.  
Temeri americane recente legate de terorism


Potrivit unui sondaj efectuat în rândul unor oficiali americani, legat de terorism, atacurile împotriva reţelelor informatice constituie principala ameninţare împotriva Statelor Unite. Sondajul, reprezentând o premieră, a fost efectuat pentru publicaţia specializată Defense News în rândul a 352 de oficiali de rang înalt militari şi civili ai Pentagonului, Congresului şi Casei Albe.

În opinia a 45% dintre intervievaţi, principala ameninţare o constituie atacurile cibernetice, doar 26% plasând terorismul şi Al-Qaeda pe prima poziţie. China, a cărei putere este în ascensiune, se clasează pe poziţia a treia, cu 14%.

Aproximativ 38,5% dintre intervievaţi s-au declarat republicani şi au pus pe aceeaşi treaptă ameninţarea pe Internet şi terorismul ca principală ameninţare (36%). Cei 13,5% dintre intervievaţi care s-au declarat democraţi au plasat schimbarea climatică drept principală ameninţare după atacurile cibernetice (21%, faţă de 42%).

Persoanele intervievate au considerat că principala ameninţare la adresa aliaţilor europeni ai Statelor Unite este terorismul. Pentru aliaţii asiatici, principalul risc a fost identificat ca fiind China - 48% - pe locul al doilea plasându-se Coreea de Nord. Pentru Orientul Mijlociu, Iranul s-a plasat pe primul loc - 54% - devansând ameninţarea reprezentată de terorism.

Pentru aproape 48% dintre intervievaţi, organizaţia Al-Qaeda este considerată mai puţin puternică decât în urmă cu cinci ani. Doar 21% consideră că reţeaua creată de Osama ben Laden s-a consolidat.

Referindu-se la talibani, împotriva cărora Statele Unite s-au angajat în Afganistan în urmă cu 12 ani, 27% dintre intervievaţi consideră că aceştia sunt mai puternici decât în urmă cu cinci ani, 40% consideră că au rămas la acelaşi nivel, în timp ce doar 33% apreciază că au devenit mai slabi.
În perspectivă, un serviciu de informaţii al Uniunii Europene


Comisarul european pentru justiţie, Viviane Reding a precizat că “Uniunea Europeană trebuie să îşi facă propriul serviciu de informaţii până în anul 2020”
. Viviane Reding a făcut apel la statele membre UE să colaboreze pentru înfiinţarea unui serviciu comun de securitate. 

Statele europene îşi împărtăşesc o anumită cantitate de informaţii secrete, care se referă la conflicte şi ameninţări teroriste, iar în Consiliul UE este creat un departament special pentru întâlnirile specialiştilor în activităţi antiteroriste. La rândul său, Serviciul European de Acţiune Externă primeşte informaţii de la 13 misiuni de criză, una dintre acestea fiind Eulex din Kosovo. Aproape 40 de agenţi pentru securitate regională transmit date de la ambasade europene în regiuni de risc precum Liban şi Libia. Potrivit EUobserver, însă, nici una dintre aceste activităţi nu se poate compara cu servicii precum britanicul MI5 sau francezul DGSE.
Un funcţionar european a declarat, sub protecţia anonimatului, că Viviane Reding nu a discutat această problemă cu colegii săi, iar înfiinţarea Serviciului european de securitate ar necesita introducerea unor modificări în Tratatul cu UE. În opinia lui, pentru înfiinţarea acestuia va trebui să se lucreze după alegerile pentru Parlamentul European din mai 2014.

În anul 2004, Austria şi Belgia au propus înfiinţarea unui serviciu european comun de informaţii, în urma atentatului de la Madrid, unde au murit aproape 200 de persoane. Propunerea a fost respinsă, în epocă, de Franţa, Germania şi Marea Britanie.

Acte teroriste repetate în vecinătatea Uniunii Europene

În ultimii 16 ani, Rusia a fost expusă la nu mai puţin de 23 de atacuri teroriste majore. Dintre acestea, 21 au avut loc doar în ultimii şapte ani, cele mai multe în Cecenia, Inguşetia, Daghestan şi Kabardino-Balkaria.   

Perioada primului război din Cecenia, între anii 1994 – 1996, a determinat islamizarea multor rebeli, care ulterior au depăşit graniţele şi s-au format la mijlocul anilor 2000 într-o mişcare armată, de origine islamistă, activă pe toată întinderea Caucazul de Nord. Războaiele de independenţă din Cecenia au însemnat importante mişcări de rezistenţă radical islamistă, scopul principal declarat al membrilor mişcării fiind independenţa musulmaniilor din regiune şi unirea într-un emirat. S-au format grupări teroriste, cea mai cunoscută fiind cea a „Văduvelor Negre”, condusă de către Shamil Basayev. 

Anii 1990 au debutat cu atacul asupra unei clădiri din sud-estul Moscovei, în urma căruia au murit 118 persoane. În urma atacurilor din perioada august – septembrie, numărul morţilor s-a ridicat la 293. După numai doi ani, în zilele de 23 – 26 octombrie, Teatrul Dubrovka a fost atacat de un comando cecen, care a luat 800 de ostatici. Din păcate, încercarea forţelor de ordine de a-i salva pe ostatici s-a soldat cu un eşec. Au decedat 130 de persoane. Atentatul a fost revendicat de către Shamil Basayev, liderul grupării „Văduvele Negre”. 
În 2003 au avut loc alte două atentate sinucigaşe. În fapt, a fost o dublă sinucidere teroristă comisă la Moscova în timpul unui concert, în urma căruia au murit 15 oameni, alţi 50 fiind răniţi. Atentatele au fost revendicate tot de gruparea „Văduvele Negre”.  

Anul 2004 a debutat cu atacul terorist a două femei kamikaze care s-au aruncat în aer la bordul a două avioane de pasageri, atac în urma căruia au murit 90 de persoane. Cel mai grav atac din istoria atentatelor teroriste din Rusia a fost luarea de ostatici dintr-o şcoală din Beslan, Oseţia de Nord, de către un comando de ceceni. Şi-au pierdut viaţa peste 330 de persoane.  În 2011 a avut loc atacul cu bombă în zona de sosiri a Aeroportului Domodedovo din Moscova. Şi-au pierdut viaţa 35 de persoane şi peste 130 au fost rănite. 

La sfârşitul anului 2013 s-au înregistrat trei atentate de proporţii. Primul a avut loc în octombrie 2013, când o femeie kamikaze s-a aruncat în aer într-un autobuz plin cu studenţi. Următoarele atentate sinucigaşe s-au petrecut în Gara Volgograd şi într-un troleibuz. Aceste două ultime atentate teroriste au avut loc la interval de o zi, fiind revendicate de gruparea Mujahediniilor din Daghestan, condusă de către Ansar al-Sunah. Primul atac sinucigaş s-a soldat cu decesul a 17 persoane şi rănirea altor 40. Femeia kamikaze care s-a aflat la originea atentatului, Oksana Aslanova, se regăsea de doi ani pe lista celor mai căutate persoane din Rusia. Al doilea atentat sinucigaş a avut loc în 30 decembrie 2013. Explozia, declanşată de Naida Asiyalova a avut loc la o oră de vârf, pe una dintre străzile cele mai aglomerate din oraş. Pe 16 noiembrie 2013, soţul acesteia, Dmitry Sokolov - cunoscut şi sub numele de Abdul Jabbar - fusese ucis împreună cu alţi patru terorişti în oraşul Daghestan din Caucazul de Nord. 

În iulie 2013, liderul rebelilor ceceni, Doku Umarov - auto-intitulat „Emirul Caucazului” - ameninţa public că va face tot ce îi stă în putere pentru a zădărnici desfăşurarea normală a Jocurilor Olimpice. Grupările de rebeli islamişti jurau că îşi vor muta campania teroristă din zona Caucazului de Nord, către zonele de interes ale Rusiei, cu scopul de a lovi principalele obiective economice şi de transport. După atacul sângeros de pe aeroportul Domodedovo, din 2011, şi atacul sinucigaş din gara Volgograd, din 2013, nivelul unei ameninţări teroriste a crescut, în special pentru Jocurilor Olimpice de la Soci. În pofida faptului că, în Rusia, numărul atentatelor teroriste a scăzut cu aproximativ 70% faţă de anul 2009, atacurile au devenit mult mai grave şi mai complexe.

VARIA

GERMANIA: FOST PREŞEDINTE REABILITAT, 
ACTUAL PREŞEDINTE JUDECAT

Christian Wulff a fost absolvit de acuzaţiile de corupţie


După mai bine de doi ani de la întreruperea abruptă a mandatului de președinte al Germaniei, Christian Wulff a primit sentința „nevinovat” în acuzațiile de însușire de bunuri necuvenite. Instanța supremă a landului Saxonia Inferioară a decis că nu este vinovat în cazul celor aproximativ 720 de euro cheltuiți, în 2008, de producătorul de film David Groenewold pentru a-i asigura fostului președinte - pe atunci premier de land - șederea la München, în perioada celebrului festival popular al berii Oktoberfest. Două luni mai târziu, Christian Wulff i-ar fi solicitat șefului Siemens sprijin pentru proiecte cinematografice derulate de Groenewold. 

Judecătorii au apreciat că nu se poate vorbi despre trafic de influență, punând preț pe latura amicală a relației dintre cei doi, consolidată pe perioada primului divorț al lui Christian Wulff, nicidecum pe dimensiunea economică a acesteia. Instanța de la Hanovra a decis că fostul preşedinte Christian Wulff are dreptul să ceară despăgubiri pentru procedurile de anchetă la care a fost supus în perioada în care asupra sa planau suspiciuni de corupție.
Christian Wulff este primul președinte din istoria Germaniei care ajuns în boxa acuzaților în cadrul unui proces penal. Începând cu decembrie 2011, o listă tot mai lungă de acuzații aduse celui ce ocupa, la acea vreme, funcția de șef al statului, a determinat procuratura din Hanovra să solicite, în februarie 2012, ridicarea imunității acestuia. 
A doua zi după această solicitare, Christian Wulff a demisionat. Au urmat anchete care au vizat concedii în străinătate, la reședințele unor influenți oameni de afaceri, dar și un credit avantajos obținut pentru achiziționarea unei case. Multe dintre acuzații s-au dovedit, pe parcursul investigațiilor, ca fiind irelevante din punct de vedere penal. Într-un final, în fața instanței s-a ajuns cu un singur cap de acuzare, legat de cei 720 de euro pe care prietenul lui Christian Wulff i-a plătit pentru a acoperi o parte din șederea la München, cu ocazia Oktoberfest.
Preşedintele Joachim Gauck, judecat de Curtea Constituţională


La cererea partidului de extremă dreaptă NPD din Germania, Curtea Constituţională de la Karlsruhe a dezbătut o plângere depusă de numita formaţiune politică împotriva preşedintelui Joachim Gauck. Formaţiunea îl acuză pe preşedintele Germaniei că şi-a încălcat obligaţia de imparţalitate în raport cu partidele politice, printr-o afirmaţie a sa. Concret, în plângere se arată că Joachim Gauck i-a calificat, într-un discurs, pe membrii şi simpatizanţii NPD ca fiind "rupţi de realitate"
.


Discursul în cauză a fost susţinut de preşedintele Germaniei cu câteva săptămâni înaintea alegerilor parlamentare din 2013. Starea de spirit era încinsă la Berlin. Reprezentanţii extremei dreapta s-au pronunţat împotriva străinilor. Sute de contra-demonstranţi au încercat să le ţină piept cu lozinci purtând inscripţia "Refugees-Welcome".

La câteva zile după ce primii solicitanţi de azil s-au instalat într-un cămin provizoriu, Joachim Gauck a susţinut un discurs în faţa a 400 de elevi din Berlin. Preşedintele Germaniei a luat poziţie faţă de demonstraţiile extremei dreapta afirmând: "Avem nevoie de cetăţeni care să iasă în stradă şi care să traseze limite celor rupţi de realitate. Cu toţii sunteţi chemaţi să faceţi asta"
. 

Întrebarea este dacă Joachim Gauck i-a calificat sau nu drept "rupţi de realitate" pe membrii şi simpatizanţii NPD - sau dacă se va fi referit doar la manifestările extremiste ale demonstraţilor. Sentinţa Curţii Constituţionale este aşteptată în termen de trei luni. Dacă judecătorii vor ajunge la concluzia că preşedintele Joachim Gauck şi-a încălcat obligaţia de neutralitate faţă de partide, el nu va avea de suportat consecinţe directe, în sensul că nu-şi va pierde funcţia din această cauză. Însă, poziţia sa ar fi şubrezită. 

Preşedintele Germaniei nu-şi poate exprima liber opinia, spre deosebire de restul cetăţenilor. Deşi preşedintele nu este centrul puterii - acest rol revenindu-le cancelarului şi Parlamentului - acesta are, între altele, sarcina majoră de a reprezenta ţara în străinătate şi a fi un factor de integrare în plan intern, ceea ce presupune o poziţie de neutralitate faţă de toate partidele politice. 

EUTANASIEREA COPIILOR, VOTATĂ ÎN BELGIA. PRECEDENTE

Deputaţii belgieni au aprobat o lege care extinde zona de aplicare a eutanasiei la minorii afectaţi de o maladie incurabilă, fără a fixa vârstă minimă. Legea a fost adoptată de Camera Reprezentanţilor cu 86 de voturi pentru, 44 împotrivă şi 12 abţineri. 

În decembrie 2013, Senatul Belgiei aprobase amendamentul care permite şi copiilor aflaţi în suferinţă să solicite eutanasierea. În Belgia, există, din 2002, o lege care permite adulţilor aflaţi în stadii terminale de boală să ceară eutanasierea. Eutanasierea copiilor „cu discernământ care suferă constant dureri insuportabile”
 intră în vigoare în 2014, după votul deputaţilor belgieni. 

Senatorul Philippe Mahoux, iniţiator al proiectului de lege, a descris iniţiativa sa şi a colegilor săi drept o ocazie de a oferi şi copiilor „dreptul la o moarte demnă”
. El a respins acuzaţiile clericilor, afirmând ca nu sunt reprezentative pentru credinciosi. Senatorul a susţinit că legea nu doreşte să dea o nouă definiţie morţii, dar să ofere şi tinerilor posibilitatea, cu acceptul părinţilor, să aleagă modul în care mor dacă suferă de o boală în stadiu terminal, cu dureri insuportabile. 
Anterior votului senatorilor belgieni, într-o scrisoare deschisă „un colectiv de 16 pediatri de renume lansează un strigăt de alarmă” către comisia Senatului belgian care trebuia să discute amendamentul privitor la extinderea legii eutanansiei asupra minorilor. Medicii afirmaseră că „au avut cazuri de copii în fază terminală care suportă suferinţe atroce”
 dar pe care nu îi pot ajuta să aibă o moarte uşoară pentru că nu le permite cadrul legal. Ziarul De Morgen aprecia că această „zonă gri” se impune a fi remediată, considerând că Senatul trebuie să acţioneze întrucât „există un mare vid între practicile medicale, care arată că eutanasia asupra minorilor este practicată chiar dacă nu în mod curent, şi cadrul juridic care deocamdată nu răspunde acestei aşteptări”. Iniţial, se pusese problema ca legea eutanasiei să se extindă, eventual, şi asupra pacienţilor atinşi de boli degenerative, precum Alzheimer, preciza Le Soir.
Precedente europene. Clinici şi ambulanţe speciale pentru eutanasiere

Olanda este prima ţară care a legalizat eutanasierea umană, în 2002. În Ţara lalelelor este permisă eutanasierea persoanelor de peste 12 ani, cu respectarea unor anumite condiţii. Legea olandeza vizând eutanasia stipulează că, pentru fiecare caz în parte, medicul trebuie să se asigure că sunt respectate o serie de reguli:
- să fie convins că pacientul a făcut o cerere voluntară, atent analizată;

- să fie convins că suferinţa pacientului este insuportabilă şi că nu există nicio perspectivă de îmbunătăţire a stării sale;

- să informeze pacientul asupra situaţiei şi perspectivelor sale;

- să fi ajuns la concluzia, împreună cu pacientul, că nu există alternativă acceptabilă, dată fiind situaţia sa;

- să se fi consultat cel puţin cu un alt medic, apoi să fi consultat un medic independent care a văzut pacientul şi şi-a dat acordul în scris asupra criteriilor la care se face referire mai sus;

- să pună capăt vieţii pacientului sau să-i acorde acestuia ajutor să se sinucidă, oferindu-i atenţia şi ingrijirea medicală necesare.

  Începând cu 1 martie 2012, în Olanda a apărut prima clinică în care pacienţii au dreptul de a solicita eutanasierea, asistaţi de personal pregatit special în acest sens. Initiaţiva a aparţinut filialei olandeze a asociaţiei “The Right to Die”, care numără 130.000 de membri. Aceasta susţine dreptul la eutanasie pentru persoanele aflate într-un grad avansat de boală, fără speranţe de vindecare.
 

Clinica se află la Haga, dispunând şi de echipe mobile, formate dintr-un medic şi un asistent, care pot asigura servicii la domiciliu. Echipele sunt pregătite să intervină în situaţia în care o persoană solicită asistenţă in ceea ce priveste eutanasiere, cu respectarea strictă a condiţiilor specificate de legea olandeză care reglementează dreptul cetăţenilor ce au decis să pună capăt vieţii în acest mod. 
Conform Der Spiegel, centrele mobile de eutanasiere sunt destinate, în principal, pacienţilor foarte bolnavi ai căror doctori refuză să le facă injecţia letală. Programul a fost numit “Levenseide” (Sfârşitul vieţii) Operaţiunea de eutanasiere este gratuită, iar ambulanţele speciale pot fi chemate de cei bolnavi sau de rude, prin telefon sau prin e-mail.

Când ambulanţa ajunge la cel suferind, acesta trebuie să fie în stare să articuleze de mai multe ori că vrea într-adevăr să moară. În plus, trebuie să sufere “dureri îngrozitoare” pentru a fi eutanasiat. “Prima dată, pacientul primeşte o injecţie care îi induce un somn adânc. Apoi, urmează o a doua injecţie care îi opreşte respiraţia şi pulsul”
.
Echipa de eutanasiere îi va intervieva pe medicii pacienţilor, pentru a afla de ce au refuzat să curme viaţa acestora, în pofida insistenţelor lor. Der Spiegel a precizat că ambulanţa va face o singură eutanasiere pe săptămână, din cauza impactului emoţional pe care această procedură îl are asupra medicilor. 

Eutanasierea umană este legală şi în Luxemburg. În Elveţia practica nu se numeste eutanasie ci sinucidere asistată, medicii ajutând pacientul să moară. 

Contra eutanasiei - pentru viaţă; argumente istorice


O vibrantă pledoarie a cauzei vieţii – prin referiri istorice la „necesitatea morţii” ca argument al uciderii indivizilor de către nazişti a fost publicat de Deutsche Welle, în contextul discuţiilor din Europa legate de eutanasierea suferinzilor. Reproducerea lui scuteşte de orice comentariu. 

În ianuarie 1941, Joseph Goebbels scria în jurnalul său: “40.000 au fost “curăţaţi”. Alţi 60.000 vor dispărea”. Ministrul propagandei naziste se referea la lichidarea oamenilor bolnavi din Reich. De la începutul anului 1940, în spitalele germane, case de bătrâni şi spitale de psihiatrie au început să fie eutanasiaţi oameni bolnavi, consideraţi ca fiind inutili Germaniei naziste. Printre aceştia s-au aflat şi zeci de mii de copii. Autobuzele în care bolnavii erau strânşi laolaltă îi duceau pe aceştia în ultima cursă a vieţii lor.

Oamenii fără ajutor erau trimişi la moarte în camerele de gazare, omorâţi cu medicamete sau, pur şi simplu, lăsaţi să moară de foame. Ideologia nazistă îi considera pe cei bolnavi psihic şi pe invalizi un balast inutil de care Germania trebuia să scape. 


“Din 1939 încoace, naziştii au eutanasiat în jur de 300.000 de oameni” precizează istoricul Gerit Hoendorf de la Institutul de Istorie şi Etică a Medicinei al Universităţii tehnice din München. Gerit Hoendorf a publicat cartea "Moartea ca o eliberare a suferinţei. Istorie şi etică a eutanasiei în Germania de la sfârşitul secolului al XIX-lea până azi".

Crimele naziste savârşite asupra oamenilor bolnavi au devenit cunoscute sub numele de cod “Acţiunea T4”, fiind o formă cruntă de eutanasie. Victimele acesteia au devenit oameni din grupuri etnice, considerate de nazişti ca inutile sau fără valoare pentru stat, precum şi bolnavii incurabil, oamenii cu handicapuri fizice sau psihice, deopotirvă cu indivizii având atitudine socială anormală. În ultimii ani ai războiului au fost eutanasiaţi muncitorii din lagărele de concentrare care nu mai erau buni de muncă.

Publicarea în 1920 a cartii “Die Freigabe der Vernichtung lebensunwerten Leben” (Permisiunea de a distruge viaţa nevrednică de a fi trăită) a pregătit terenul ideologiei naziste, responsabilă pentru crimele în masă de mai târziu. Autorii ei erau psihiatrul Alfred Hohe şi juristul Karl Binding. Karl Binding a dezvoltat teoria nepedespsirii actului de compasiune. Conform lui, acest act de compasiune se putea impune în cazul bolnavilor incurabil care erau constienţi şi voiau să fie salvaţi de suferinţă, precum şi în situaţia acelor bolnavi aflaţi în imposibilitatea de a-şi exprima voinţa.
Întrebarea care se pune este: are cineva dreptul să decidă dacă o viaţă este valoroasă sau necesară societăţii? În perioada nazistă, anumiţi medici şi-au arogat dreptul de a decide dacă nişte oameni sunt valoroşi sau necesari societăţii, cu consecinţe groaznice. Acest trecut îngrozitor nu trebuie uitat nici astăzi, când se poartă intense dezbateri asupra eutanasierii oamenilor bolnavi. 

UN POSIBIL PARLAMENT AL ZONEI EURO

Cu câteva luni înaintea alegerilor pentru Parlamentul European este sprijinită ideea înfiinţării unui Parlament distinct al zonei euro, destinat unei federalizări cu două viteze. Într-un discurs susţinut la Universitatea din Cambridge cu ocazia manifestării anuale dedicate memoriei Lordului Mackenzie-Stuart, primul preşedinte britanic al Curţii Europene de Justiţie, vicepreşedinta Comisiei Europene, Viviane Reding, a pledat cauza rămânerii Regatului Unit în cadrele Uniunii Euroepene, dezvăluind şi un proiect al Bruxelles-ului. “În opinia mea, zona euro va trebui să devină Statele Unite ale Europei. În acord cu Winston Churchill, am convingerea că Marea Britanie nu va participa la acest proiect, dar ea ar trebui să rămână un aliat foarte apropiat al zonei euro, cu care să împartă o piaţă comună, o politică comercială comună şi, să sperăm, o politică de securitate comună”
.
În viziunea vicepreşedintei Comisiei Europene, dificultatea politică principală din următorii 5-10 ani va fi rezolvarea tensiunilor dintre ţările cu monedă comună şi celelalte ţări ale Uniunii, care împart doar o piaţă comună. Viviane Reding le-a recomandat britanicilor să evite o separare radicală şi să caute în schimb o linie de demarcaţie corectă între Piaţa Unică şi Moneda Unică.

 În octombrie 2013, Grupul Glienicker, format din 11 economişti, jurişti şi politologi germani, a lansat manifestul “Către o unificare a zonei Euro” care propune măsuri foarte precise de adâncire a integrării europene. Premisa programului este că moneda euro continuă să se afle în pericol şi că asigurările date de establishmentul european actual sunt false: “Problemele aflate la originea crizei euro nu au fost rezolvate: nici criza băncilor, nici criza datoriilor suverane, nici criza competitivităţii”
. 
Grupul Glienicker propune o consolidare a supravegherii bancare menită să pună capăt salvării bancilor cu banii cetăţenilor (“Debitorii responsabili au nevoie de creditori responsabili”), crearea unui mecanism de transfer în cazuri critice care să prevină pe viitor recursul la măsuri dure de austeritate ca în Grecia, Portugalia sau Spania (“Responsabilitatea şi solidaritatea merg mână în mână”), fluidizarea circulaţiei forţei calificate de muncă, întărirea statului de drept menit să asigure stabilitatea instituţiilor în situaţii de criză şi adoptarea unui “Euro-Tratat pentru o Euro-Uniune” care să ofere o bază contractuală pentru toate aceste obiective politice şi economice. 
Există o precizare care vizează statele care intenţionează să adopte moneda euro: “Ţările care au în vedere introducerea monedei euro într-un viitor apropiat ar trebui să fie implicate în negocierea noului Tratat european încă de la început”
. Sub aspect instituţional, o prioritate ar fi instituirea pe lângă Parlamentul European actual a unui Parlament distinct al zonei euro.
Documentul Grupului Glienicker a avut ecou în Franţa, unde a fost lansat un “Manifest pentru o uniune politică a zonei euro”
. Printre semnatari se numărâ Pierre Rosanvallon, Daniel Cohen, Thomas Pikettz şi alţi specialişti în economie şi studii sociale. Apelul francezilor face trimitere la manifestul Grupului Glienicker şi încearcă să amplifice propunerile germanilor, mai ales pe linia solidarităţii. 
Manifestul francez propune punerea parţială în comun a datoriilor suverane, crearea unui impozit la nivel european şi, asemenea germanilor, admite că, în prealabil, este nevoie de un parlament al zonei euro. În acest sens, atât francezii cât şi germanii evidenţiază două variante alternative: fie parlamentarii europeni aleşi în ţările euro se grupează într-o Cameră distinctă menită să dezbată exclusiv problemele zonei euro, fie se instituie un Parlament distinct, prin delegarea unui număr de parlamentari aleşi pe plan naţional. 

În favoarea unui parlament al zonei euro s-a pronunţat, explicit, şi ministrul german de Finanţe, Wolfgang Schaeuble. "Îmi pot imagina că poate exista un parlament al zonei euro" a afirmat la o reuniune organizată de Partidul Popular European. În sprijinul afirmaţiilor sale, Wolfgang Schaeuble s-a referit la o dorinţă manifestată în Germania şi Franţa ca "Parlamentul European să se implice mai eficient în deciziile din zona euro". "Ar fi relativ uşor să se realizeze acest lucru prin crearea unui parlament al zonei euro format din membri ai parlamentelor ţărilor din zona euro"
 a adaugat Wolfgang Schaeuble.  

Au apărut şi voci critice la adresa unui astfel de demers. Astfel, ministrul suedez de finanţe, Anders Borg, a precizat că este sceptic în legătură cu sugestiile lui Wolfgang Schaeuble. O asemenea modificare s-ar putea dovedi riscantă, de exemplu, legat de Marea Britanie, care îşi pune întrebări daca ar trebui să rămână - sau nu - în Uniunea Europeana, şi care, într-o astfel de situaţie, ar putea solicita renegocierea poziţiei sale. Pe de altă parte, criticii consideră că materializarea iniţiativei ar duce la divizarea Parlamentului European - unul dintre cele mai puternice simboluri ale Uniunii Europene. O asemenea idee ar reprezenta o provocare chiar la adresa fundamentelor Uniunii Europene, în cadrul căreia legiferarea pentru toţi cei 28 de membri revine Parlamentului European.


Un parlament al zonei euro ar urma să controleze politicile fiscale şi economice. Ideea va întâmpina însă o respingere puternică din partea statelor care nu fac parte din zona euro, a precizat Handelsblatt citând surse diplomatice de la Bruxelles. 
ÎNGRIJORĂRI LEGATE DE AFGANISTAN
DUPĂ RETRAGEREA NATO

La 25 de ani de la retragerea trupelor sovietice, părăsesc acum Afganistanul militarii NATO. Până la sfârşitul anului 2014, toate trupele străine se vor retrage. Hamid Karzai, preşedintele Afganistanului, care a preluat funcţia supremă în stat după prăbuşirea regimului taliban, la sfârşitul anului 2001, nu-şi mai poate depune candidatura pentru un nou mandat.

 În pofida deosebirilor dintre cele două intervenţii militare - ale URSS şi ale trupelor ISAF ale NATO - cea dintâi fiind condamnată, iar cea de-a doua, aprobată internaţional, se pot observa şi unele similitudini.

Ca şi în 1989, guvernul de la Kabul va depinde, pe termen lung, de sprijin extern. În 1989, atât Pakistanul cât şi SUA - alături de Afganistan şi Uniunea Sovietică, semnatari ai acordului de la Geneva - au dat de înţeles că vor continua să-i sprijine militar pe mujahedini. Moscova l-a susţinut cu bani şi armament pe preşedintele Mohammad Najibullah până în 1992. Odată cu sistarea ajutorului, s-a prăbuşit regimul lui Najibullah.

Ministrul german de Externe, Frank-Walter Steinmeier, care a efectuat o vizită în Afganistan, s-a referit la un bilanţ „amestecat” al misiunii NATO în această ţară. Multe din ţelurile propuse nu au fost atinse, a admis şeful diplomaţiei germane. Cu atât mai mult, a anunţat el, Germania va continua să se angajeze în Afganistan pentru a se menţine ceea ce s-a obţinut. Astfel, a subliniat Frank-Walter Steimeier, în ultimii 12 ani s-au realizat progrese în privinţa infrastructurii, educaţiei, serviciilor medicale de bază. 

ISAF apreciază că a instruit în aşa măsură armata şi poliţia afgană, încât acestea, cu un efectiv de 350.000, să poată asigura securitatea în ţară. Tocmai pentru a nu-i lăsa fără niciun sprijin pe afgani, NATO are de gând să-şi continue misiunea de pregătire a forţelor naţionale de securitate, într-o mai mică măsură, desigur. În plus vor rămâne staţionate forţe speciale americane de combatere a extremiştilor militanţi. În discuţie e cifra de 10.000 de persoane. Preşedintele afgan Hamid Karzai, aflat la finalul mandatului, refuză însă să semneze un acord cu SUA, care ar face posibile pe viitor activităţi ale NATO în Afganistan. 

Numărul civililor ucişi în Afganistan, în creştere

 În anul 2013 s-a dublat practic numărul victimelor înregistrate în rândul forţelor de securitate afgane, faţă de 2012 - fiind astfel ucise 4.600 de persoane. În acelaşi timp, în cursul anului 2013, au fost ucişi cei mai mulţi civili de la începutul războiului şi până acum. Au murit 2959 de afgani, iar alţi 5656 au fost răniţi - arată un raport al ONU pentru protejarea populaţiei civile în zone de conflict armat. Comparativ cu 2012, numărul total al victimelor a crescut cu 14%. Conform datelor frunizate de un raport ONU, în anul 2013 numărul femeilor şi al copiilor deveniţi victime ale conflictului din Afganistan a crescut cu peste 30%. 

Cei mai mulţi şi-au pierdut viaţa sau au fost răniţi în atentate sau atacuri sinucigaşe comise de talibani. Conform ONU, odată cu retragerea trupelor internaţionale, acţiunile sângeroase ale talibanilor s-au intensificat. Atentatele sunt comise tot mai des în locuri publice. De asemenea, mulţi civili sunt prinşi, fără voie, în ciocnirile dintre extremişti şi militarii afgani sau trupele internaţionale. Potrivit misiunea ONU din Afganistan (UNAMA), situaţia este cauzată şi de „preluarea responsabilităţii asupra securităţii” de către forţele afgane, ceea ce a generat în unele regiuni un vid de securitate.

"Creşterea numărului civililor ucişi sau răniţi în 2013 vine după un declin înregistrat în 2012" a precizat misiunea ONU din Afganistan (UNAMA).  Această creştere decurge în special dintr-o "schimbare de dinamică" în conflict, generată de dezangajarea progresivă a Forţei Internaţionale a NATO în Afganistan, care în 2013 a încheiat transferul de responsabilitate faţă de securitatea ţării către forţele afgane (350.000 de persoane) fragile şi subechipate. "Închiderea bazelor militare internaţionale şi reducerea operaţiunilor aeriene şi terestre ale ISAF (...) au oferit forţelor antiguvernamentale avantajul mobilităţii şi capacitatea, în unele zone, de a ataca forţele afgane, mai implicate şi mai expuse decât în anii precedenţi"
 a subliniat UNAMA.

Îndoieli legate de viitorul securităţii Afganistanului

Creşterea numărului victimelor civile în 2013 a ridicat semne de întrebare asupra capacităţii forţelor afgane de a garanta securitatea ţării. NATO îşi va încheia, la sfârşitul anului 2014, misiunea de luptă în Afganistan şi va retrage din ţară cei 50.000 de militari încă prezenţi în teatrele de operaţiuni. Puţini sunt cei care cred că retragerea trupelor aliate din Afganistan va deschide calea unei democraţii funcţionale, cum se afirma la începutul războiului. 
Preşedintele afgan Hamid Karzai a criticat eficienţa Alianţei Nord-Atlantice. "Pe planul securităţii, întregul exerciţiu NATO a provocat Afganistanului multă suferinţă, numeroase pierderi de vieţi şi niciun câştig, deoarece ţara nu are parte de securitate"
.

Afirmaţiile lui Hamid Karzai au fost repede contracarate de secretarul general al Alianţei Nord-Atlantice, Anders Fogh Rasmussen: "Schimbările au fost remarcabile iar investiţia noastră în vieţi şi resurse a fost fără precedent. Nimeni nu poate nega asta. Aceste eforturi se cuvin tratate cu tot respectul"
.

Obiectivul principal al ISAF a fost să creeze premisele pentru ca guvernul afgan să-şi asigure singur securitatea ţării şi să dispună de forţe care să garanteze că Afganistanul nu va mai deveni refugiul ideal pentru terorişti. Un argument în favoarea succesului ar fi lichidarea celui mai căutat dintre teroriştii islamişti, Osama bin Laden. Un altul ar fi îndepărtarea guvernului taliban, cel care, de fapt, asigura protecţie grupurilor teroriste.

În contrapondere, apare fragilitatea instituţiilor care ar trebui să perpetueze desprinderea de trecutul războinic, dar care, după toate datele existente, vor rezista foarte greu după plecarea militarilor aliaţi.  Preţul plătit de comunitatea internaţională pentru cei 12 ani de prezenţă militară în Afganistan nu a fost deloc mic. Brookings Institution a contabilizat peste 3.300 de militari aliaţi ucişi de la începuturile intervenţiei, în octombrie 2001. Financiar, războiul a costat doar Statele Unite 660 de miliarde de dolari. 56 de miliarde fiind vărsate în serviciile de instruire a forţelor de ordine afgane.

Pe fondul fragilităţii siguranţei naţionale, nu puţini au formulat suspiciuni cu privire la eficienţa întregii operaţiuni armate. Înaltul Comisariat ONU pentru Refugiaţi (UNHCR) a atras atenţia că, dacă în ultima vreme militarii aliaţi au fost tot mai rar ţinta atacurilor talibane, aceasta nu se datorează unui succes strategic al ISAF, dar unei modificări de tactică din partea insurgenţilor islamişti, care ţintesc liderii civili locali, în ideea de a intimida populaţia din zonele rurale. Conform UNHCR, 590.000 de afgani şi-au părăsit locuinţele în ultima perioadă - de patru ori mai mulţi decât în 2006.

Comunitatea internaţională a promis să protejeze Afganistanul şi după retragerea trupelor aliate - oferindu-i sesiuni de antrenamente, consiliere şi asistenţă financiară. Există angajamente politice în acest sens - însă, în privinţa metodologiei aplicării acestor înţelegeri, nimic nu a fost încă sistematizat. Expansiunea economică rapidă a ţării trebuie raportată la nivelul extrem de scăzut de la care a pornit productivitatea în Afganistan. Dar, dincolo de statistici, Afganistanul rămâne una dintre cele mai sărace ţări de pe glob.

Viitorul poporului afgan este impredictibil. Înşişi afganii au serioase îndoieli în privinţa securităţii lor sociale: se tem de pierderea locurilor de muncă şi de fragilitatea serviciilor publice. Corupţia împânzeşte, în continuare, aparatul de stat, inclusiv guvernul, confruntat cu o criză de legitimitate în urma suspiciunilor generate de presupusa fraudare a votului din 2009. „Guvernul este perceput ca rapace, abuziv şi indiferent la problemele populaţiei”
 au precizat experţi din cadrul Brookings Institution. În perspectiva alegerilor de anul viitor, felul în care acestea se vor derula va fi determinant pentru încrederea în noul Guvern şi pentru şansele de reconciliere cu talibanii. 

CROAŢIA ŞI SERBIA: ACUZE RECIPROCE DE GENOCID

Croaţia a dat în judecată Serbia acuzând-o de genocid în războiul civil din anii 1990. La rândul său, Serbia a acuzat Croaţia de genocid şi a acţionat statul în justiţie. Audierile se desfăşoară la Tribunalul de la Haga. Experţii nu dau şanse nici uneia dintre cele două părţi. 

Încă din 1999, Croaţia a dat în judecată fosta Iugoslavie la Tribunalul pentru Crime de Război, acuzând autorităţile de la Belgrad de genocid. După 15 ani, încep primele audieri ale reprezentanţilor Serbiei, stat devenit urmaş juridic al fostei Iugoslavii. Scopul plângerii depuse de croaţi este de a dovedi că unităţile comandate de conducerea de la Belgrad în timpul războiului dintre 1991 şi 1995 au comis acte de genocid. Peste 10.000 de cetăţeni croaţi au fost ucişi în aşa-numitele acţiuni de epurare etnică. Plângerea are ca scop, după cum declara fosta ministră a justiţiei Vesna Škare-Ožbolt, indentificarea Croaţiei ca victimă de război. Proiectul a devenit prioritar pentru guvernul de la Zagreb. Plângerea urmăreşte obligarea Serbiei la asumarea mai multor condiţii: condamnarea tuturor criminalilor de război, retrocedarea bunurilor de patrimoniu confiscate în timpul războiului din Croaţia şi plata unor reparaţii morale. În plus, Serbia ar trebui obligată să clarifice soarta celor 1.400 de croaţi, dispăruţi în timpul conflictului.

În anul 2010, Serbia a reacţionat printr-o plângere similară, acuzând Croaţia de genocid - în urma uciderii a peste 6.000 şi a expulzării a peste 200.000 de sârbi din Croaţia în timpul războiului. Guvernul de la Belgrad şi-a declarat de mai multe ori disponibilitatea de a renunţa la plângere, dacă şi Zagrebul ia o decizie similară. În săptămânile următoare, la Haga, vor fi audiate ambele părţi.

Plângere asemănătoare, respinsă în 2007 

Juriştii din cele două state preconizează că niciuna dintre plângeri nu are şanse reale de a fi acceptată: "Cred că audierile nu vor schimba nimic. O plângere aproape identică depusă de Bosnia-Herţegovina în anul 2007 împotriva Serbiei a fost respinsă de Tribunalul Internaţional pentru Crime de Război"
 a declarat Zagreb Veljko Miljevic, important avocat din Zagreb. Pe de altă parte, fostul ministru de Interne al Serbiei, Božo Prelević, a menţionat: "Cred că în Croaţia epurarea etnică a existat de ambele părţi, dar strict juridic nu a avut loc un genocid. Termenul juridic de genocid este foarte clar definit şi prin urmare cred că nici partea sârbă şi nici cea croată nu vor avea câştig de cauză"
. Şefa diplomaţiei croate, Vesna Pusić, şi vice-premierul sârb, Aleksandar Vučić, au declarat că acţiunile de la Haga nu vor afecta relaţiile bilaterale. Unii experţi nu sunt, însă, la fel de optimişti: "Nu putem vorbi despre relaţii bilaterale bune în cazul a două state care se acuză reciproc de genocid. Pur şi simplu nu se potriveşte" consideră avocatul croat Veljko Miljevic.

FLASH. OPINII DE PRESĂ
„Prinsă la mijloc” între Occident şi Rusia „Ucraina riscă să fie zdrobită”

Corelând situaţia din Ucraina cu factori internaţionali importanţi, Le Figaro precizează: „Rusia intră în joc cu tot ce are, inclusiv cu premierul Dmitri Medvedev care i-a cerut lui Viktor Ianukovici să nu se lase călcat în picioare (...) ca un preş. Atitudinea Moscovei lasă de înţeles că nu renunţă la sfera de influenţă din Ucraina şi că poate destabiliza şi alte regiuni - a se vedea Republica Moldova, Georgia şi chiar Siria, unde Rusia joacă un rol crucial”
. 

Potrivit Washington Post „este posibil ca domnul Putin să încerce să folosească forţa ca să-şi impună dominaţia asupra Ucrainei”
.
Publicaţia Pravda subliniază ideea de intervenţie externă în Ucraina. „Ucraina n-a reuşit încă niciodată în istorie să-şi construiască un stat propriu. Odată, i-a rugat pe ţarii ruşi să-i dea o mână de ajutor. (...) Dacă se amestecă Londra şi Berlinul, de ce să stea deoparte Rusia?”. Pe de altă parte, ziarul din Moscova evidenţiază, fără echivoc, faptul că nu este exclus ca "Rusia, Germania şi Polonia să-şi fi împărţit (...) Ucraina”
.
Thüringische Landeszeitung lansează întrebări esenţiale. „Ce ar face europenii dacă Ucraina s-ar scinda? Dacă vestul ţării, grupat în jurul Liovului, s-ar desprinde de Ucraina şi ar năzui către UE? Instituţiile de la Bruxelles nu au avut niciodată un concept pentru Ucraina”
.

”În cele două decenii de când Ucraina a devenit stat independent, riscul dezintegrării n-a fost niciodată mai mare decât acum”
 precizează The New Yorker.

The Economist consideră că dezintegrarea Ucrainei este un scenariu ”îngrozitor de plauzibil”
.

În The Atlantic apare opinia conform căreia scindarea ar fi cea mai indicată situaţie pentru Ucraina. ”În cazul în care cele trei provincii problematice - Donbas, Luhansk şi Donetsk - eventual şi Crimeea, părăsesc Ucraina (…) va fi mai bine” cu atât mai mult cu cât “în Crimeea, unde există riscul iminent ca aceasta să-şi declare independenţa, Rusiei îi va fi foarte uşor să pătrundă, sub pretextul eliberării provinciei”
.

Südwestpresse subliniază: „Cheia rezolvării conflictului din Ucraina se află la Kremlin. Cu Rusia trebuie UE să negocieze, nu cu altcineva”
.

The Telegraph are o opinie contrară, apreciind că Occidentul nu poate soluţiona problema din Ucraina negociind cu Rusia întrucât ar înfuria protestatarii, stimulând manifestările extremiste şi violente în rândul acestora.


Neue Osnabrücker Zeitung atrage atenţia asupra unui risc cu care se confruntă Ucraina, în urma confruntării poziţiilor ruseşti şi occidentale „Rusia şi Occidentul îşi măsoară cu sânge rece puterile, din dorinţa de a-şi lărgi aria de influenţă geopolitică. Iar această competiţie s-a soldat deja în ultimii trei ani cu nenumărate pierderi de vieţi omeneşti în Siria. Şi Ucraina este o piesă pe această tablă de şah, iar faptul că SUA şi UE au neglijat în ultimii ani raporturile cu Kremlinul se răzbună crunt. Acum, în locul unor discuţii de la egal la egal, s-a reinstaurat un climat de război rece. Occidentul zâmbeşte dispreţuitor spre est, în timp ce Rusia încearcă să-şi menţină statutul de mare putere. Prinsă la mijloc, Ucraina riscă să fie zdrobită"
.


Rhein-Neckar Zeitung critică opţiunile occidentale: „Ideea de a-l transforma în „lider al opoziţiei” ucrainene pe un boxer popular în occident nu a fost prea strălucită. Dar alegerea lui Kliciko demonstrează că Occidentul nu are încredere în nicio personalitate a vieţii publice din Ucraina”
.

În opinia Leipziger Volkszeitung, percepţia Occidentului asupra conflictului din Ucraina îi determină pe vestici să distribuie rolurile combatanţilor într-un mod lipsit de nuanţe. „Demonstranţii, în pofida faptului că au devenit extrem de militanţi, se bucură de solidaritatea totală a guvernelor de la Berlin şi Washington. În rolurile personajelor negative sunt menţionaţi Ianukovici şi Rusia. O astfel de abordare nu prea are legătură cu realitatea. (...) Trebuie să se discute urgent despre interesele legitime ale tuturor părţilor implicate în conflict”
.

Violenţele au transformat centrul Kievului într-o zonă de război şi au dus la escaladarea crizei din Ucraina. New York Times menţionează că întreaga ţara a fost cuprinsă de confruntări între forţele de ordine şi protestatari. 

Financial Times subliniază că oraşul Kiev s-a sufocat din cauza violenţelor. Publicaţia notează că ţara se confruntă cu cea mai gravă criză de la declararea independenţei în 1991. 
Fox News afirmă că Ucrainei arde la propriu. 
Ziarul elveţian Neue Zürcher Zeitung precizează că şeful guvernului de la Kiev vede Ucraina „pe marginea prăpastiei” din pricina ameninţărilor ruseşti. „Noua conducere ucraineană pare neajutorată în faţa acestor ameninţări” iar „vestul e şocat”
.
Süddeutsche Zeitung îl citează pe şeful diplomaţiei germane, Frank-Walter Steinmeier, potrivit căruia asistăm la cea mai gravă criză de la căderea Zidului Berlinului. 

Die Welt afirmă că vărsarea de sânge de la Kiev este cel mai grav exces de violenţă pe tărâm european de la războaiele din Balcani ale anilor 1990. Pe de altă parte, însă, Die Welt precizează fără echivoc că „oricât ne-am inflama şi indigna privind spre Ucraina, trebuie constatat că, împotriva Rusiei, Occidentul nu poate acorda ajutor militar Ucrainei”. Potrivit cotidianului, europenii din NATO nu posedă forţele necesare pentru a se confrunta cu „ursul rusesc în adâncimea teritoriului în care se află zona sa de influenţă”. Şi „chiar dacă ar avea aceste forţe” nimeni n-ar fi „atât de stupid încât să enerveze o putere nucleară care mai deţine şi o imensă oştire terestră”. Singurii care le-ar putea ţine piept militarilor ruşi sunt americanii, mai afirmă publicaţia berlineză. Dar, o astfel de confruntare bilaterală ar risca „să se încheie cu un schimb de lovituri nucleare, deci printr-un cataclism”. Pe scurt, la peste două decenii de la prăbuşirea Uniunii Sovietice „anumite legi ale războiului rece mai sunt încă în vigoare”
. "Se răzbună acum faptul că Ucraina a renunţat la armele ei nucleare" menţionează Tagesspiegel.
Frankfurter Allgemeine Zeitung precizează că „în Ucraina, pericolul izbucnirii unui război civil este din ce în ce mai mare”
. Pe e altă parte, cotidianul german admite că menţinerea intactă a canalalelor de comunicare cu Moscova - poziţie susţinută de Germania - este utilă.
Süddeutsche Zeitung afirmă că amploarea protestelor era previzibilă. „Perspectivele de obţinere a păcii sunt (...) întunecate"
.
Madrilenul El Mundo subliniază că Uniunea Europeană şi Comunitatea Internaţională ar trebui să susţină Ucraina. Principalul argument: „pentru a se evita izbucnirea unui război civil”
.
El Pais apreciază că, legat de Ucraina, „Uniunea Europeană a ajuns la momentul adevărului”
.

The Times consideră că Uniunea Europeană trebuie să adopte o poziţie cât mai fermă şi un”limbaj cât mai clar”
. 

În opinia Leipziger Volkszeitung, percepţia Occidentului asupra conflictului din Ucraina îi determină pe vestici să distribuie rolurile combatanţilor într-un mod lipsit de nuanţe.  „Demonstranţii, în pofida faptului că au devenit extrem de militanţi, s-au bucurat de solidaritatea totală a guvernelor de la Berlin şi Washington. În rolurile personajelor negative au fost menţionaţi Ianukovici şi Rusia. O astfel de abordare nu prea are legătură cu realitatea. (...) Trebuie să se discute (...) despre interesele legitime ale tuturor părţilor implicate în conflict”
.

Saarbrücker Zeitung susţine ideea de compromis. „UE are nevoie de voinţă de compromis în încercarea de a obţine o rezolvare politică a conflictului”
.

Le Midi a deplâns „neajutorarea Europei” faţă de „doliul pogorât asupra Kievului”
.
Sunt evidenţiate întrebări-cheie privind viabilitatea economică a Ucrainei. Dagens Nyheter a precizat că "economia Ucrainei este, practic, la pământ” având nevoie de aproximativ 25 de miliarde euro, lucru cunoscut de Kremlin. "Rusia nu va permite ca Ucraina să se adreseze Vestului spre a obţine ajutor şi a deveni astfel dependentă de occident”. Cotidianul suedez precizează că "nu ar fi în interesul Rusiei să declanşeze o catastrofă” şi, pe cale de consecinţă, este "greu de prevăzut următoarea mutare a Moscovei"
.
Die Zeit subliniază, la rândul său, starea dramatică a economiei ucrainene şi nevoia extrem de urgentă de bani pentru ca Ucraina să supravieţuiască. „Maidanul a învins, dar victoria e un cuvânt mare atunci când ţara e profund scindată şi în prag de faliment. (...)Va fi însă nevoie de voinţă politică şi de un concept pentru răsăritul continentului nostru”
. Dar e bine ca UE să-şi asume şi această răspundere, cu riscul de a fi, aşa cum s-a întâmplat şi în alte cazuri, de pildă în Egipt, Georgia sau, cu nişte ani în urmă, tot în Ucarina, dezamăgită mai apoi de opoziţia pe care au susţinut-o?

Le Monde precizează că Bruxelles-ul ar trebui nu doar să ajute, rapid, Ucraina pentru a evita intrarea ţării în incapacitate de plată, dar să-şi îndrepte privirea urgent către Republica Moldova şi Georgia. Argumentul este că şi acestea "ar putea deveni încă de mâine obiectul presiunilor ruseşti, de vreme ce unda de şoc a revoluţiei ucrainene abia a început să se propage”
. De altă părere este Nordwest-Zeitung care consideră că, dată fiind instabilitatea conducerii de la Kiev, ajutorul acordat Ucrainei ar fi o loterie, „un joc de noroc”
.  
Directorul Comisiei pentru Europa de Est, Rainer Lindner, a avertizat asupra posibilelor consecinţe "fatale"
 pentru economia germană, în cazul adoptării de sancţiuni contra Moscovei. Kremlinul ar putea recurge la acte de răzbunare la adresa ţărilor occidentale şi n-ar fi exclus ca Rusia să confişte chiar proprietăţile firmelor germane. Dacă Uniunea Europeană vrea să sancţioneze Rusia, atunci sancţiunile economice reprezintă calea greşită a subliniat Rainer Lindner.

Ce se întâmplă cu Ucraina dacă rezolvarea crizei politice se amână? Izbucnește războiul civil? Ucraina se află în pragul falimentului. Rusia, pe care mizase Viktor Ianukovici, nu s-a grăbit să ofere credite cât timp situația politică rămâne incertă. Comisarul european pentru Extindere, Stefan Füle, a tras un semnal serios de alarmă: „Nu este doar respectul pentru drepturile omului în joc, ci chiar viitorul Ucrainei”. Conform opiniei comisarului Stefan Füle, un scenariu pozitiv ar fi desenat odată cu extinderea asistenței europene. Cu cât, anume, nu este deocamdată clar. Singura propunere concretă a fost lansată de europarlamentarul român Adrian Severin: ar trebui licitat la un nivel comparabil cu cel avansat de Rusia - aproximativ zece miliarde de euro. Şeful socialiștilor din Parlamentul European, Hannes Swoboda, s-a referit la un plan Marshall gândit în comun de Statele Unite ale Americii și Uniunea Europeană. "Iar Rusia ar putea foarte bine să se alăture acestei susţineri, în cazul în care este interesată de modernizarea ţării".
 
În actuala situaţie, recurgerea la forţă de către Rusia "ar fi un joc periculos"
. Un înalt funcţionar de la Moscova a declarat pentru The Financial Times,  sub protecţia anonimatului, că Rusia este pregătită să lanseze o ofensivă militară în Crimeea, republică autonomă din Ucraina, pentru a interveni în favoarea populaţiei ruse majoritare şi pentru a-şi apăra bazele militare. „Rusia e pregătită să lupte pentru Crimeea, pentru a-i apăra pe etnicii ruşi majoritari în regiune şi bazele sale militare”. „Dezintegrarea Ucrainei va genera un război” a subliniat demnitarul rus. „Mai întâi ţara va rămâne fără Crimeea, fiindcă vom intra în regiune şi o vom apăra, aşa precum am făcut-o în Georgia în 2008”
.
Izvestia susține că unica ieşire reală din această criză este federalizarea Ucrainei și propune formula "O ţară - două sisteme" sau "O ţară - două civilizaţii". Ziarul scrie despre formarea unor "pământuri"
 puternic autonome pe liniile separaţiei politice şi culturale.
De Volkskrant consideră că secesiunea Crimeii nu ar „leza dreptul internaţional”. Argumentaţia cotidianului din Amsterdam este că „nu există nicio reglementare internaţională care să interzică locuitorilor unei părţi a unui teritoriu să se desprindă de statul în care se găsesc. Dreptul internaţional e neutru faţă de separatism. Un grup etnic nu poate invoca un drept de secesiune, dar nici nu-i este interzis să o facă”
.

Vladimir Putin conferă „Crimeei un drept contestat de Moscova, în continuare, provinciei Kosovo, dar recunoscut, în schimb, de Moscova separatiştilor din Abhazia şi Osetia de Sud”. Liderul de la Kremlin sugerează că, în cazul Crimeea, Rusia ar proceda exact cum a procedat Alianţa Nord-Atlantică când a sărit în ajutorul albanezilor din Kosovo. „Ceea ce se întâmplă (...) în Crimeea şi în răsăritul Ucrainei poate fi preludiul împărţirii ţării” relevă Frankurter Allgemeine Zeitung. Potrivit ziarului german, Vladimir Putin „şi-a asigurat un cec în alb din partea Parlamentului său, care îl îndrituieşte să intervină militar în Ucraina”, Moscova afirmând că „ar fi în pericol cetăţenii ruşi”
. Ziarul cere Europei să abordeze „energic şi înţelept” criza ucraineană şi „intervenţia Rusiei” şi salută decizia Uniunii Europene de a susţine financiar masiv Ucraina. Dar, în acest scop, Uniunii Europene i-ar trebui, potrivit Frankurter Allgemeine Zeitung „un partener ucrainean reformist şi capabil de acţiune, acceptat de propria populaţie şi cu o autoritate necontestată. De pildă, de către Moscova”. Prin controlul militar pe care îl deţine, Vladimir Putin "poate face viaţa grea oricărui guvern ucrainean, aşa încât, cu toată bunăvoinţa, viitorul guvern nu prea va avea şanse să aplice necesarele reforme economice şi poltice. Şi atâta vreme cât nu va reuşi, nici nu va avea vreo şansă apropierea Ucrainei de UE” precizează ziarul german.

Ucraina, o ţară divizată între Est şi Vest, subliniază Libération, care găsește rădăcinile conflictului în istorie şi geografie. UE a lansat în 2009 "Parteneriatul Estic" cu alte foste republici sovietice, iar Rusia, care nu vrea să-şi piardă controlul asupra a ceea ce consideră "vecinătatea sa apropiată"
, are, de asemenea, proiectul său de mare uniune: o uniune vamală eurasiatică. Belarus şi Kazahstanul au fost de acord cu o uniune vamală cu Rusia. Armenia este pe cale să facă acelaşi lucru. Cele două sisteme se exclud reciproc şi nici unul nu este credibil fără Ucraina, a doua ţară ca mărime din Europa şi a opta ca populaţie.

Folha remarcă îngrijorătoarea analiza lui Leonid Kravciuk, primul preşedinte al Ucrainei. Potrivit acestuia, intensificarea conflictelor din ultimele săptămâni a adus ţara sa în pragul unui război civil. Ostatică a importului de gaze naturale şi de petrol din Rusia, Ucraina exte expusă presiunilor exercitate de Moscova. Apropierea de Uniunea Europeană nu este o decizie lipsită de costuri, având în vedere ameninţările lansate de Rusia. Cu greu va exista o soluţie mai bună pentru ieşirea din această criză decât una negociată cu participarea Rusiei şi a Uniunii Europene, este de părere publicaţia.

Potrivit The Daily Mail: „Haosul din Kiev ar putea declanşa un tsunami care rupe geamandurile Europei de Vest. Este o greşeală să credem că suntem simpli spectatori, de la o distanţă sigură. Poate că Ucraina este astăzi la fel de străină pentru britanici precum era atunci când o criză obscură pe coasta sa de sud, în timpul Reginei Victoria, s-a transformat în Războiul din Crimeea”
.


Ministrul eston de Externe, Urmas Paet, i-a comunicat telefonic Înaltulului Reprezentant UE pentru Afaceri Externe, Catherine Aston, că este posibil ca fosta administraţie Viktor Ianukovici să nu fie responsabilă pentru victimele din Piaţa Independenţei, lunetiştii fiind recrutaţi de lideri proeuropeni, conform BBC. În Ucraina "există impresia din ce in ce mai clară că în spatele lunetiştilor nu a fost Ianukovici, ci a fost cineva din cadrul noii coaliţii" proeuropene, i-a transmis Urmas Paet lui Catherine Ashton. Replica lui Catherine Ashton a fost "Cred că vreau să investigăm. Vreau sa spun că nu auzisem asta până acum, este interesant"
.  

Urmas Paet a confirmat conversaţia telefonică. Ministrul eston de Externe a precizat că deţine informaţiile de la un medic-coordonator al serviciului medical de voluntariat care exista în Piaţa Independenţei din Kiev, care a comunicat că victimele ambelor părţi din Piaţa Independenţei au fost împuşcate cu aceleaşi tip de arme.  

Pe de altă parte, medicul-coordonator a precizat, pentru Daily Telegraph, că nu a avut acces la victimele din rândul forţelor de ordine, fără a preciza de unde a obţinut informaţiile care au condus la concluzia menţionată.

Urmas Paet a cerut lansarea unei anchete în cazul victimelor de la Kiev, insistând asupra faptului că declaraţiile sale trebuie tratate cu obiectivitate. "Le cer jurnaliştilor să trateze această înregistrare cu atenţie. Eu mă refeream la teoriile care circulă despre ce s-a întâmplat în Ucraina"
 a subliniat ministrul eston de Externe.

Corupţie, suspiciuni de pornografie infantilă şi imigraţie

Iniţiativa social-democraţilor germani de a pedepsi evazioniştii care îşi recunosc faptele este salutată de Tageszeitung. "Este corect ce propune SPD, mai exact înăsprirea vânării evazioniştilor. A priva statul de banii necesari finanţării democratice a diverselor instituţii nu este o bagatelă. Este o infracţiune. Însăşi afirmaţia conform căreia evaziunea fiscală este un sport naţional, induce în eroare. Evaziunea fiscală este o specialitate a elitelor bogate, respectiv a acelei categorii sociale, care vorbeşte cu plăcere despre importanţa moralităţii. Numai cine are avere şi dispune de experienţă juridică poate face evaziune fiscală în stil mare"
. 
Germania are un caz corupţie care a incitat presa. Primarul general al Berlinului, Klaus Wowereit, a respins toate acuzele legate de faptul că a menţinut în funcţie un demnitar corupt, deşi se dovedise că era vinovat de evaziune fiscală. Klaus Wowereit nu vrea nici să demisioneze, nici să-şi asume răspunderea, într-un fel sau altul. Die Welt explică această atitudine prin faptul că, la nivel politic, nu se teme de împotriviri notabile. Neue Osnabrücker Zeitung atrage atenţia asupra faptului că în apropiata campanie electorală pentru alegerile europene s-ar putea ca primarul general al Berlinului „să ajungă să devină o povară grea pentru partidul său”
.

Presa abordează, fără a adânci subiectul, primul raport al Comisiei Europene pe tema combaterii corupţiei. Publicaţia austriacă Der Standard se foloseşte de prilej spre a reliefa puternicul şi, potrivit ziarului austriac, simptomaticul clivaj nord-sud care se constată în această problemă. Potrivit unor opinii, trebuie luate în seamă criteriile politice şi cele religioase pe lângă cele geografice, corupţia fiind mai amplă în ţările catolice şi ortodoxe faţă de cele protestante din nord. 

Un prezumtiv caz de pornografie infantilă implicând un fost deputat social-democrat german ar putea zgudui guvernul de la Berlin. Ar putea chiar provoca o criză guvernamentală, a subliniat cotidianul berlinez, Die Welt. În cauză sunt acuzele formulate împotriva fostului deputat social-democrat Sebastian Edathy - care a demisionat brusc din Bundestag, invocând motive de sănătate. E vorba, de asemenea, de modul în care fostul ministru de interne, creştin-socialul Hans-Peter Friedrich, a tratat suspiciunile procuraturii şi poliţiei, divulgându-le altor persoane decât autorităţii în drept. Hans-Peter Friedrich şi-a înaintat demisia pe care cancelarul Angela Merkel a acceptat-o, conform propriei declaraţii, „cu mare respect şi mare regret”
.

Sebastian Edathy este bănuit de a fi fost implicat în achiziţionarea de materiale înfăţişând tineri şi copii sumar îmbrăcaţi sau goi, materiale comercializate de un magazin online, canadian, de pornografie infantilă. Fostul deputat social-democrat, devenit foarte cunoscut ca şef al Comisiei de Anchetă parlamentară, care a investigat asasinatele teroriste ale grupului de extremă dreaptă NSU şi erorile comise de serviciile secrete germane în investigarea acestor crime, a respins în mod virulent acuzele. Sebastian  Edathy s-a arătat extrem de revoltat îndeosebi de prezenţa unor reprezentanţi ai presei locale la percheziţia efectuată de poliţie la domiciliul său.

Süddeutsche Zeitung trimite la teorii ale conspiraţiei alimentate de faptul că, înainte de a deveni obiectul unei anchete, Sebastian Edathy acumulase merite importante ca şef al Comisiei de Anchetă Parlamentară a crimelor neonaziste comise de grupul NSU. Încât unii ţin să acrediteze ideea că Edathy ar fi devenit mai nou victima unei vindicte. Acelaşi ziar anunţă că Sebastian Edathy sw simte „persecutat pe nedrept”, întrucât n-ar fi dispus „niciodată de pornografie infantilă, ci doar de materiale legale”
.

Coaliţia guvernamentală berlineză s-a deteriorat „perceptibil după plecarea din guvern a unui justiţiar ca Friedrich, care plăteşte pentru un act de solidaritate bine intenţionat, dar prost gândit”
 după cum relevă Frankfurter Allgremeine Zeitung. Se consideră chiar că alianţa guvernamentală e zguduită de o veritabilă criză.

Bild citează un raport al Agenţiei Federale pentru Forţa de Muncă din Germania. Conform acestei instituţii "În octombrie 2013, numărul românilor şi bulgarilor care primeau ajutorul social de tip Hartz IV a crescut masiv, atingând un nou record - 41 999 de persoane". Cifra, afirmă Bild, este dublă faţă de aceeaşi perioadă a anului 2012, când în evidenţele Agenţiei apăreau doar 28 053 de persoane. De asemenea, se mai poate citi în acelaşi ziar, "în comparaţie cu aprilie 2011, numărul românilor şi bulgarilor care primeau ajutor social a crescut cu peste 50 la sută. La acea vreme existau 19347 de români şi bulgari în această situaţie"
. Documentul relevă şi că, în noiembrie 2013, a fost înregistrată o scădere considerabilă a numărului de români şi bulgari care au un loc de muncă. În perioada iulie-noiembrie 2013, 16629 de români şi bulgari şi-au pierdut locurile de muncă arată Agenţia Federală pentru Forţa de Muncă. Această tendinţă afectează cu precădere cetăţeni români, în timp ce numărul bulgarilor care au serviciu a crescut uşor.

Pe de altă parte, imigraţia ilegală în UE reprezintă o preocupare europeană. O Task Force (Forţă Operaţională) specială a fost înfiinţată ca urmare a tragediei de la Lampedusa, în care cel puţin 300 de imigranţi ilegali în drum spre UE au murit atunci când barca lor s-a scufundat în largul coastei insulei italiene. Malta este nemulţumită de mişcarea lentă a birocraţiei europene, a precizat The Malta Independent, având în vedere faptul că insula a cerut un ajutor de urgenţă din partea UE pentru a combate afluxul de lucrători ilegali care sosesc pe coastele malteze. 
Ţări precum Malta, cu experienţă limitată în privinţa imigraţiei, nu ar trebui lăsate să se descurce singure. Sunt necesare sisteme adecvate pentru a-i ajuta pe imigranţi când ajung la destinaţie, cererile lor de azil trebuie rezolvate mai repede, ei înşişi trebuie să fie integraţi sau reinstalaţi dacă li se permite azilul. UE trebuie să ofere resurse şi cooperare statelor membre pentru a se asigura că toate aceste acte sunt posibile a apreciat The Guardian.

De-a lungul anilor, Uniunea Europeană a cheltuit sute de milioane de euro pentru a-şi proteja frontierele prin agenţia Frontex, poliţia sa de frontieră. Pe acest punct, statele membre au găsit cu uşurinţă un acord. Dar, în ceea ce priveşte aplicarea convenţiilor în privinţa refugiaţilor, datoria de asistenţă pe mare, prea adeseori neglijată, normele în materie de imigraţie, nu a fost cheltuit nimic sau aproape. Fiecare stat este lăsat să decidă, a subliniat Le Monde. Frontex - agenţia Uniunii Europene pentru protecţia frontierelor - a decis încă din anul 2013 să aloce Italiei un plus de 2 milioane euro pentru a face faţă fluxului de imigranţi clandestini. Frontex dispune, acum, de Eurosur, un sistem de supraveghere însărcinat mai ales cu reducerea numărului de imigranţi clandestini şi cu îmbunătăţirea salvării pe mare, dotat cu un buget de 340 de milioane de euro până în 2020 a precizat Il Manifesto. 

La polul opus, ca opinie, s-a situat publicaţia De Morgen din Bruxelles care a tras un semnal de alarmă în sensul că prin suplimentarea fondurilor destinate Frontex în Europa, dependenţa de traficul de persoane va continua să crească, refugiaţii nu vor beneficia de protecţie, iar numărul morţilor de la frontiere va continua să crească. O politică vizând “lupta împotriva migraţiei ilegale” ar fi, prin urmare, sortită eşecului, întrucât tocmai aceasta este cauza fenomenului pe care afirmă că îl “combate”
.

Ministrul irlandez de Finanţe, Michael Noonan, a afirmat că guvernul ia în consideraţie posibilitatea reducerii impozitului pe venit, pentru unele categorii, în 2015 şi 2016, ca parte a unui efort de a creşte economia şi de a stimula crearea de locuri de muncă. Subliniind semnele pozitive din economia irlandeză, Michael Noonan a declarat că este “prioritatea absolută a guvernului”
 să creeze noi locuri de muncă,  dar a refuzat să dea mai multe detalii legate de o asemenea reducere a impozitului. El a criticat, de asemenea, personalităţi pe care nu le-a numit, din cadrul troicii UE-FMI-BCE, din cauza lipsei de viziune în modul în care s-au ocupat de salvare, şi s-a plâns că abordarea intransigentă a fostului şef al Băncii Centrale Europene, Jean-Claude Trichet, i-a îngreunat sarcina, ca ministru de Finanţe. 

„Apă la moara adversarilor UE” şi a „partidelor populiste”

Rezultatul plebiscitului elveţian privind îngrădirea numărului de imigranţi e comentat intens. Referendumul a arătat că Elveţia este o ţară divizată. Frankfurter Allgemeine Zeitung atrage atenţia că dacă un astfel de referendum ar fi organizat şi în alte ţări europene, ne-am putea aştepta din capul locului la o susţinere mare a propunerii de limitare a numărului imigranţilor. Ideea este regăsită şi în Süddeutsche Zeitung. „Dacă olandezii, germanii sau francezii ar fi chemaţi la urne pentru a se pronunţa pe tema migraţiei, rezultatul nu ar arăta cu mult altfel decât cel elveţian. Pentru că şi în UE se fac simţite riscurile şi efectele secundare ale liberei circulaţii a forţei de muncă. Deloc de mirare dacă ne gândim că pe nici un alt continent, demarcaţia între regiunile înstărite şi cele sărace nu este atât de pronunţată ca în Europa”
. Cotidianul afirmă că, în această problemă, Elveţia este divizată şi avertizează asupra consecinţelor pe care rezultatul referendumului - oricât de la limită ar fi fost el - le-ar putea avea. „La Bruxelles şi în alte capitale ale UE, decizia elveţienilor va dezvolta o forţă explozivă” mai scrie Süddeutsche Zeitung, atrăgând atenţia că organizarea de plebiscite similare în alte state europene conţine o mare doză de risc.

Die Welt îşi opreşte atenţia asupra ponderii diferite a votului în diferitele zone din Elveţia pe tema limitării numărului de emigranţi de vreme ce „regiunile germanofone s-au pronunţat pentru limitarea imigrării, iar cele francofone contra iniţiativei”. Cotidianul berlinez mai aminteşte că „asociaţiile patronatului elveţian sunt alarmate şi anume pe bună dreptate. Urmările acestei decizii istorice ar putea fi catastrofale”. Există riscul ca „victoria repurtată, prin polemică, de Partidul Popular Elveţian, SVP, să însemne începutul sfârşitului miracolului economic elveţian”
. Ziarul consideră că că votul elvețienilor nu este strict împotriva UE, dar împotriva capitalismului global, a piețelor libere și a unei lumi cosmopolite.

„O fantomă bântuie Europa” mai exact „o fantomă care se opune ideii europene” afirmă Tagesspiegel. Ziarul apreciază că decizia electoratului elveţian va da apă la moara adversarilor UE, a partidelor populiste - de exemplu, din Finlanda, Franţa, Olanda, Germania sau Marea Britanie - în contextul alegerilor europene din mai 2014. publicaţia subliniază că Partidul Popular Elveţian a reuşit să convingă electoratul prin sloganuri de genul „Elveţia elveţienilor” sau „Barca e plină”. Străinii reprezintă 25% din totalul populaţiei Elveţiei, iar SVP i-a făcut pe aceştia responsabili, printre altele, pentru creşterea şomajului, trenurile supraaglomerate, drumurile sufocate de maşini, chiriile ridicate, pierderea identităţii culturale, sporirea criminalităţii, împovărarea sistemelor sociale. „Germanii bine pregătiţi le iau locurile de muncă  elveţienilor”
 - a fost un alt argument invocat de populiştii din Elveţia. Germanii constituie, după italieni, cea de-a doua mare comunitate de imigranţi din Elveţia, în bună parte persoane cu înaltă calificare - medici, cercetători, manageri. Tagesspiegel atrage atenţia că rezultatul referendumului ar putea avea consecinţe nefaste asupra economiei elveţiene, dependentă masiv de cea comunitară. Fiecare al treilea loc de muncă din Elveţia depinde de comerţul cu UE, afirmă experţii economici. În plus, decizia împotriva migraţiei din UE ar putea afecta negativ inclusiv turismul din Elveţia. Taz precizează că Berna câştigă, anual,  7 miliarde de franci elveţieni de pe urma taxelor plătite de imigranţi. Prin urmare, argumentele prin care Partidul Popular Elveţian a convins - anume că străinii le fură elveţienilor locurile de muncă şi ajutoarele sociale - sunt false.
Angela Merkel, citată de Kölner Stadt-Anzeiger, a avertizat asupra consecinţelor plebiscitului din Elveţia cu privire la relaţiile dintre această ţară şi Uniunea Europeană. Președintele Parlamentului European, Martin Schulz, a avertizat că Uniunea Europeană și Elveția au un acord în baza căruia „libera circulaţie a cetăţenilor UE este garantată”. Deși este de competența guvernului elvețian „să decidă dacă vrea sau nu să suspende acordurile cu noi, în cazul în care intenționează să limiteze circulaţia şi pentru cetăţenii europeni atunci va trebui să reacţionăm, să discutăm şi, cine ştie, să renegociem acordul cu Elveţia”. Martin Schulz a precizat, în această privință, că va trebui să se examineze „impactul limitării liberei circulații a cetăţenilor și asupra altor elemente ale pieţei interne a UE” precum libera circulație a bunurilor, a serviciilor și a capitalurilor. „Va trebui să analizăm. Este dificil de limitat libera mişcare a cetăţenilor fără a fi afectată, de exemplu, libera mişcare a bunurilor” a precizat, considerând că vor exista „multe negocieri de-acum încolo”
 cu partea elvețiană.

Uniunea Europeană a suspendat negocierile cu Elveţia pe tema exporturilor de electricitate în această ţară, urmând să fie decise măsuri suplimentare după referendumul elveţian în favoarea limitării imigraţiei, precizează Corriere della Sera. „Uniunea Europeană nu intenţionează să continue negocierile cu Elveţia pe tema energiei electrice, în contextul situaţiei apărute după rezultatul referendumului pe tema imigraţiei, rezultat care este o posibilă încălcare a acordurilor bilaterale" a declarat Pia Ahrenkilde, purtător de cuvânt al Comisiei Europene. „În contextul actualei situaţii, nu mai sunt prevăzute negocieri tehnice între UE şi Elveţia pe tema electricităţii. Modul de abordare trebuie analizat în contextul mai amplu al relaţiilor bilaterale. Acordul privind electricitatea este legat în mod logic de chestiuni instituţionale orizontale"
 a precizat Pia Ahrenkilde. La rândul său, Giovanni De Mari, preşedintele Consiliului Naţional pentru activităţi vamale, a avertizat că, probabil, Uniunea Europeană va revizui acordurile privind traficul vamal cu Elveţia ca formă de presiune.

Ziarul olandez De Telegraaf precizează că „Plebiscitul elveţian evidenţiază maniera în care avantajele şi dezavantajele Uniunii Europene îi polarizează pe europeni. Acelaşi clivaj e vizibil în Marea Britanie sau Olanda. E de datoria promotorilor integrării europene să explice de ce Uniunea e bună pentru cetăţenii şi pentru întreprinderile ei”
.
Publicaţia Focus abordează mai relaxat problema şi admite că, în pofida referendumului anti-european, lumea va continua să iubească Elveţia. Aceasta rămâne una din cele mai frumoase destinaţii de vacanţă, bucurându-se de tot mai mult interes în rândul vizitatorilor din China şi statele arabe.

